http://www.thaigov.go.th

วันนี้ (2 ตุลาคม 2561) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ และพันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชบัญญัติอ้อยและน้ำตาลทราย (ฉบับที่..) พ.ศ. ….

2. เรื่อง ร่างพระราชบัญญัติว่าด้วยรัฐบาลดิจิทัล พ.ศ. ….

3. เรื่อง ร่างพระราชบัญญัติแก้ไขเพิ่มเติมประมวลกฎหมายวิธีพิจารณาความอาญา

(ฉบับที่ ..) พ.ศ. …. (หลักเกณฑ์เกี่ยวกับการปล่อยชั่วคราว)

4. เรื่อง ร่างกฎกระทรวงกำหนดบริเวณห้ามก่อสร้าง ดัดแปลง หรือเปลี่ยนการใช้อาคาร บางชนิด หรือ บางประเภท ในพื้นที่บางส่วนในท้องที่จังหวัดหนองคาย พ.ศ. ....

5. เรื่อง ร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. .... และร่าง พระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีเพื่อการจัดตั้งสำนักงานเศรษฐกิจและการค้าที่ จัดตั้งขึ้นในประเทศไทยตามที่ได้รับอนุมัติจากคณะรัฐมนตรีตามข้อผูกพันที่ได้

ทำขึ้น)

|  |
| --- |
| **เศรษฐกิจ- สังคม** |

6. เรื่อง ขอความเห็นชอบการเพิ่มเติมหลักเกณฑ์แนวทางการจ้างแรงงานสำหรับโครงการ จ้างแรงงานชลประทานสร้างรายได้แก่เกษตรกร ภายใต้มาตรการพัฒนาคุณภาพ ชีวิต

7. เรื่อง ร่าง มาตรฐานการศึกษาของชาติ พ.ศ. ....

8. เรื่อง มาตรการอำนวยความสะดวกและลดภาระแก่ประชาชน (การไม่เรียกสำเนา เอกสารที่ทางราชการออกให้ จากประชาชน)

9. เรื่อง การจัดกิจกรรมเนื่องในวันคล้ายวันสวรรคตพระบาทสมเด็จพระปรมินทรมหา

ภูมิพลอดุลยเดช บรมนาถบพิตร 13 ตุลาคม 2561

10. เรื่อง โครงการแก้ไขปัญหาหนี้สินเกษตรกรสมาชิกกองทุนฟื้นฟูและพัฒนาเกษตรกร อย่างยั่งยืน (ลูกหนี้ ธ.ก.ส.)

11. เรื่อง การเสนอตัวขอเป็นเจ้าภาพการจัดการแข่งขันกีฬายูธโอลิมปิกเกมส์ ครั้งที่ 5

พ.ศ. 2569 (ค.ศ. 2026)

(ท่านสามารถดาวน์โหลดมติผลการประชุมคณะรัฐมนตรี ฉบับวันที่ 2 ตุลาคม 2561)

ด้วยการสแกน QR Code



สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **ต่างประเทศ** |

12. เรื่อง ขอความเห็นชอบร่างความตกลงว่าด้วยพาณิชย์อิเล็กทรอนิกส์ของอาเซียน

13. เรื่อง ร่างพิธีสารเพื่อแก้ไขเอกสารแนบ 2 ของความตกลงการสำรองข้าวฉุกเฉินของ อาเซียนบวกสาม

14. เรื่อง ร่าง Large Grant Agreement (LGA) สำหรับโครงการ Measurable Action for Haze-Free Sustainable Land Management in Southeast Asia (MAHFSA)

15. เรื่อง การจัดตั้งสำนักงานเศรษฐกิจและการค้าฮ่องกงประจำประเทศไทย

16. เรื่อง ร่างยุทธศาสตร์กรุงโตเกียว ค.ศ. 2018 เพื่อความร่วมมือลุ่มน้ำโขงกับญี่ปุ่น

17. เรื่อง ขอความเห็นชอบต่อเอกสารที่จะมีการลงนามในการประชุมรัฐมนตรีอาเซียนด้าน การเกษตรและป่าไม้ ครั้งที่ 40 และการประชุมที่เกี่ยวข้อง

18. เรื่อง ร่างแถลงการณ์ร่วม (Joint Communique) ว่าด้วยความเป็นหุ้นส่วนระหว่าง รัฐบาลแห่งราชอาณาจักรไทยและ UNIDO

19. เรื่อง ร่างปฏิญญาระดับรัฐมนตรีในการมีความร่วมมือระดับภูมิภาคเพื่อใช้ประโยชน์จาก อวกาศเพื่อการพัฒนาแบบยั่งยืน และแผนปฏิบัติการว่าด้วยการใช้ประโยชน์จาก อวกาศเพื่อการพัฒนาแบบยั่งยืนในภูมิภาคเอเชียแปซิฟิก (Asia – Pacific Plan of Action on Space Applications for Sustainable Development)

ค.ศ. 2018 – 2030

|  |
| --- |
| **แต่งตั้ง** |

20. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงการคลัง)

21. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงมหาดไทย)

22. เรื่อง ขออนุมัติแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงดิจิทัลเพื่อเศรษฐกิจและสังคม)

23. เรื่อง แต่งตั้งกรรมการอื่นในคณะกรรมการกำกับสำนักงานการบินพลเรือนแห่ง

ประเทศไทย

24. เรื่อง การแต่งตั้งกรรมการในคณะกรรมการสภาการศึกษา แทนกรรมการที่เป็นผู้แทน องค์กรศาสนาอื่นที่พ้นจากตำแหน่งก่อนครบวาระ

25. เรื่อง การมอบหมายผู้แทนหน่วยงานภาครัฐเป็นกรรมการและผู้ช่วยเลขานุการใน คณะกรรมการต่อต้านการทุจริตแห่งชาติตามคำสั่งคณะรักษาความสงบแห่งชาติ

ที่ 2/2561

26. เรื่อง การโอนข้าราชการให้ดำรงตำแหน่งในกรอบอัตรากำลังชั่วคราวเป็นกรณีพิเศษใน สำนักนายกรัฐมนตรี ตามคำสั่งหัวหน้าคณะรักษาความสงบแห่งชาติ ที่ 16/2558

27. เรื่อง การโอนข้าราชการให้ดำรงตำแหน่งในกรอบอัตรากำลังชั่วคราวเป็นกรณีพิเศษใน สำนักนายกรัฐมนตรี ตามคำสั่งหัวหน้าคณะรักษาความสงบแห่งชาติ ที่ 16/2558

28. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงแรงงาน)

|  |
| --- |
| **กฎหมาย** |

**1. เรื่อง ร่างพระราชบัญญัติอ้อยและน้ำตาลทราย (ฉบับที่..) พ.ศ. ….**

คณะรัฐมนตรีมีมติอนุมัติและรับทราบดังนี้

1. อนุมัติหลักการร่างพระราชบัญญัติอ้อยและน้ำตาลทราย (ฉบับที่..) พ.ศ. …. ตามที่กระทรวงอุตสาหกรรมเสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับข้อสังเกตของสำนักงานศาลยุติธรรม และธนาคารแห่งประเทศไทยไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติพิจารณาต่อไป

2. รับทราบแผนในการจัดทำกฎหมายลำดับรอง กรอบระยะเวลา และกรอบสาระสำคัญของกฎหมายลำดับรองตามที่กระทรวงอุตสาหกรรมเสนอ

**สาระสำคัญของร่างพระราชบัญญัติ**

|  |  |
| --- | --- |
| **ประเด็น** | **รายละเอียดและเหตุผล** |
| 1. แก้ไขเพิ่มเติมบทนิยามคำว่า “น้ำตาลทราย” และ “โรงงาน” | - เพื่อให้ครอบคลุมถึงน้ำอ้อยที่จะนำไปใช้ในการผลิตเป็นผลิตภัณฑ์อื่น ๆ นอกเหนือจากน้ำตาลทราย  - กำหนดให้โรงงานซึ่งผลิตน้ำตาลทรายตามประเภท วิธีการผลิต และกำลังการผลิตไม่เกินที่กำหนดไว้ในกฎกระทรวง ไม่เป็นโรงงานภายใต้พระราชบัญญัตินี้ |
| 2. กำหนดบทนิยามใหม่คำว่า “น้ำอ้อย” และ “สมาคมโรงงาน” | - เพื่อให้สามารถนำน้ำอ้อยไปผลิตเป็นผลิตภัณฑ์ชนิดอื่น ๆ ได้โดยตรงนอกเหนือจากน้ำตาลทราย  - เพื่อรองรับการดำเนินงานของสมาคมโรงงาน ให้ตรงกับข้อเท็จจริงในทางปฏิบัติ |
| 3. เพิ่มเติมให้รัฐมนตรีผู้รักษาการมีอำนาจในการกำหนดระเบียบกฎกระทรวงและประกาศ | - เดิมรัฐมนตรีรักษาการมีอำนาจเพียงการกำหนดระเบียบเท่านั้น จึงแก้ไขเพิ่มเติมเพื่อให้รัฐมนตรีมีอำนาจในการออกอนุบัญญัติเพิ่มขึ้นคือ กฎกระทรวง ระเบียบและประกาศ เพื่อให้เป็นไปตามร่างพระราชบัญญัตินี้ |
| 4. เพิ่มจำนวนกรรมการและแก้ไขคุณสมบัติของคณะกรรมการอ้อยและน้ำตาลทรายของผู้แทนทั้ง 3 ภาคส่วน | - เพิ่มจำนวนผู้แทนจากกระทรวงเกษตรและสหกรณ์ (กษ.) เดิม 1 คน เป็น 2 คน กระทรวงพาณิชย์ (พณ.) 2 คน และ อก. 2 คน รวมผู้แทนจากส่วนราชการ 6 คน จากเดิม 5 คน  - เพิ่มผู้แทนชาวไร่อ้อยจากเดิม 9 คน เป็น 12 คน โดยมาจากสถาบันชาวไร่อ้อยที่เป็นสมาคม 9 คน สถาบันชาวไร่อ้อยที่เป็นสหกรณ์ 2 คน และสถาบันชาวไร่อ้อยที่เป็นกลุ่มเกษตรกรชาวไร่อ้อย 1 คน เดิมไม่ได้กำหนดว่าต้องมาจากสถาบันใด  - เพิ่มผู้แทนโรงงานจากเดิม 7 คน เป็น 9 คน  - แก้ไขเพิ่มเติมคุณสมบัติของผู้แทนจากส่วนราชการจากเดิมที่ต้องไม่เป็นชาวไร่อ้อย กรรมการ ผู้จัดการ พนักงานหรือลูกจ้างของโรงงานแล้ว จะต้องไม่เป็นผู้มีส่วนได้เสียในกิจการที่เกี่ยวกับอ้อยหรือน้ำตาลทรายด้วย    - แก้ไขเพิ่มเติมคุณสมบัติของผู้แทนชาวไร่อ้อยต้องไม่เป็นที่ปรึกษาของโรงงาน และคุณสมบัติของผู้แทนโรงงานต้องไม่เป็นชาวไร่อ้อย |
| 5. แก้ไขเพิ่มเติมองค์ประชุม การเรียกประชุม และอำนาจหน้าที่ของคณะกรรมการอ้อยและน้ำตาลทราย | - ในการประชุมกรรมการต้องมีองค์ประชุมไม่น้อยกว่ากึ่งหนึ่ง โดยกำหนดเพิ่มเติมว่าต้องมีผู้แทนจากส่วนราชการ ผู้แทนชาวไร่อ้อย และผู้แทนโรงงาน อย่างน้อยฝ่ายละหนึ่งคนเข้าร่วมประชุม จึงจะครบเป็นองค์ประชุม  - กำหนดเพิ่มเติมให้รองประธานกรรมการปฏิบัติหน้าที่แทนประธานกรรมการได้ กรณีประธานกรรมการพ้นจากตำแหน่งหรือไม่อาจปฏิบัติหน้าที่ได้ เดิมกำหนดให้ประธานกรรมการเป็นผู้เรียกประชุมเท่านั้น ทำให้คณะกรรมการคณะต่าง ๆ ไม่สามารถประชุมได้  - กำหนดให้คณะกรรมการอ้อยและน้ำตาลทรายมีหน้าที่และอำนาจในการกำหนดนโยบายหลักเท่านั้น ส่วนอำนาจเดิมในการออกระเบียบและประกาศต่าง ๆ ให้เป็นของคณะกรรมการบริหาร คณะกรรมการอ้อย คณะกรรมการน้ำตาลทราย และคณะกรรมการบริหารกองทุน ในส่วนที่เกี่ยวข้องกับคณะกรรมการชุดนั้น ๆ |
| 6. แก้ไขเพิ่มเติมองค์ประกอบและอำนาจหน้าที่ของคณะ กรรมการบริหาร | - เดิมมีกรรมการจำนวน 13 คน เพิ่มเป็น 15 คน โดยยกเลิกกรรมการผู้ทรงคุณวุฒิ และเพิ่มเติมกรรมการผู้แทนโรงงานจากเดิม 4 คน เป็น 5 คน และผู้แทนชาวไร่อ้อยจากเดิม 5 คน เป็น 7 คน โดยมาจากสถาบันที่เป็นสมาคม 5 คน สถาบันที่เป็นสหกรณ์ 1 คน และสถาบันที่เป็นกลุ่มเกษตรกร 1 คน เดิมไม่ได้กำหนดว่าจะมาจากสถาบันใด และกำหนดให้เลขาธิการคณะกรรมการอ้อยและน้ำตาลทราย เป็นเลขานุการคณะกรรมการบริหาร  - เพิ่มเติมให้คณะกรรมการบริหารมีหน้าที่ในการกำหนดระเบียบและประกาศต่าง ๆ ในส่วนที่เกี่ยวข้อง ซึ่งเดิมเป็นอำนาจของคณะกรรมการอ้อยและน้ำตาลทราย |
| 7. แก้ไขเพิ่มเติมองค์ประกอบของคณะกรรมการบริหารกองทุนอ้อยและน้ำตาลทราย และแก้ไขที่ตั้งและที่มาของเงินกองทุนฯ รวมทั้งระบบการตรวจสอบบัญชี | - เดิมมีกรรมการจำนวน 12 คน เพิ่มเป็น 15 คน โดยเพิ่มผู้แทนโรงงานจากเดิม 3 คน เป็น 4 คน และผู้แทนชาวไร่อ้อยจากเดิม 3 คน เป็น 5 คน โดยมาจากสถาบันที่เป็นสมาคม 3 คน สถาบันที่เป็นสหกรณ์ 1 คน และสถาบันที่เป็นกลุ่มเกษตรกร 1 คน เดิมไม่ได้กำหนดว่าจะมาจากสถาบันใด  - แก้ไขที่ตั้งของกองทุนฯ เดิมตั้งอยู่ที่สำนักงานคณะกรรมการอ้อยและน้ำตาลทราย อก. เป็น กรุงเทพมหานคร หรือปริมณฑล  - แก้ไขที่มาของเงินกองทุนฯ โดยตัดเงินอุดหนุนจากรัฐบาลออก เพื่อให้เป็นไปตามกรอบข้อตกลงการค้าระหว่างประเทศ  - เพิ่มเติมการจัดทำระบบบัญชีที่เหมาะสม โดยแสดงฐานะทางการเงิน และผลการดำเนินงาน และการตรวจสอบบัญชี เพื่อให้ถูกต้องตามหลักการบัญชีที่รับรองทั่วไป |
| 8. แก้ไขเพิ่มเติมองค์ประกอบและอำนาจหน้าที่ของคณะกรรมการอ้อย | - เดิมมีกรรมการจำนวน 14 คน เพิ่มเป็น 17 คน โดยเพิ่มผู้แทนโรงงานจากเดิม 4 คน เป็น 5 คน และผู้แทนชาวไร่อ้อยจากเดิม 6 คน เป็น 8 คน โดยมาจากสถาบันที่เป็นสมาคม 6 คน สถาบันที่เป็นสหกรณ์ 1 คน และสถาบันที่เป็นกลุ่มเกษตรกร 1 คน  - แก้ไขให้คณะกรรมการอ้อยมีอำนาจหน้าที่เพิ่มเติมจากที่ถ่ายโอนมาจากคณะกรรมการอ้อยและน้ำตาลทราย เช่น กำหนดท้องที่ที่เหมาะสมสำหรับส่งเสริมการปลูกอ้อย กำหนดพันธุ์อ้อยที่เหมาะสม กำหนดปริมาณอ้อยที่ให้ชาวไร่อ้อยผลิต รวมทั้งกำหนดระเบียบต่าง ๆ ในส่วนที่เกี่ยวกับอ้อย |
| 9. กำหนดหลักเกณฑ์และหน้าที่ของชาวไร่อ้อย หัวหน้ากลุ่มชาวไร่อ้อย และสถาบันชาวไร่อ้อย | - กำหนดให้ชาวไร่อ้อยเป็นสมาชิกสถาบันชาวไร่อ้อยที่เป็นสมาคม สหกรณ์ หรือกลุ่มเกษตรกรชาวไร่อ้อย ได้เพียงแห่งเดียว  - เพิ่มเติมหน้าที่ของหัวหน้ากลุ่มชาวไร่อ้อย โดยให้หัวหน้ากลุ่มชาวไร่อ้อยต้องนำส่งสำเนาสัญญาหรือข้อตกลงระหว่างชาวไร่อ้อยที่อยู่ในสังกัดของตนกับโรงงาน ให้กับคณะกรรมการอ้อย และนำส่งเงินตามสิทธิให้แก่ชาวไร่อ้อยที่อยู่ในสังกัดตน  - แก้ไขเพิ่มเติมให้มีการจดทะเบียนสถาบันชาวไร่อ้อยตามระเบียบที่คณะกรรมการอ้อยกำหนด และกำหนดหน้าที่ของสถาบันชาวไร่อ้อย เดิมไม่ต้องจดทะเบียน |
| 10. แก้ไขเพิ่มเติมองค์ประกอบและอำนาจหน้าที่ของคณะกรรมการน้ำตาลทราย | - แก้ไขเพิ่มเติมองค์ประกอบของคณะกรรมการน้ำตาลทรายในส่วนของผู้แทนชาวไร่อ้อย 5 คน โดยกำหนดให้มาจากสถาบันที่เป็นสมาคม 3 คน สถาบันที่เป็นสหกรณ์ 1 คน และสถาบันที่เป็นกลุ่มเกษตรกรชาวไร่อ้อย 1 คน และกำหนดเพิ่มเติมให้เลขาธิการคณะกรรมการอ้อยและน้ำตาลทรายเป็นเลขานุการคณะกรรมการน้ำตาลทราย  - แก้ไขให้คณะกรรมการน้ำตาลทรายมีอำนาจหน้าที่เพิ่มเติมจากที่ถ่ายโอนมาจากคณะกรรมการอ้อยและน้ำตาลทราย เช่น ควบคุมดูแลในส่วนที่เกี่ยวกับการส่งออกน้ำตาลทราย จัดให้มีการนำเข้าน้ำตาลทรายกรณีเกิดขาดแคลน รวมทั้งกำหนดระเบียบต่าง ๆ ในส่วนที่เกี่ยวกับน้ำตาลทราย |
| 11. การนำเข้าน้ำตาลทราย | - เดิมห้ามมิให้ผู้ใดนำเข้าน้ำตาลทราย เว้นแต่จะได้รับอนุญาตจากคณะกรรมการอ้อยและน้ำตาลทราย แก้ไขใหม่เป็นให้นำเข้าน้ำตาลทรายได้แต่จะต้องได้รับอนุญาตจากคณะกรรมการฯ เพื่อให้สอดคล้องกับข้อกำหนดขององค์กรการค้าโลก |
| 12. แก้ไขเพิ่มเติมเรื่องการกำหนดราคาอ้อยขั้นต้น | - แก้ไขเพิ่มเติมการกำหนดราคาอ้อยขั้นต้นต้องไม่น้อยกว่าร้อยละ 80 และไม่เกินร้อยละ 95 ของประมาณการรายได้ที่คำนวณได้ เพื่อไม่ให้ราคาอ้อยขั้นต้นสูงเกินกว่าประมาณการรายได้ที่คำนวณได้และราคาอ้อยขั้นสุดท้าย  - แก้ไขผู้ให้ความเห็นชอบการกำหนดราคาอ้อยขั้นต้นและราคาอ้อยขั้นสุดท้ายจากเดิมคณะรัฐมนตรี เป็น รัฐมนตรีผู้รักษาการตามพระราชบัญญัตินี้ |
| 13. แก้ไขเพิ่มเติมกรณีราคาอ้อยขั้นสุดท้ายต่ำกว่าราคาอ้อยขั้นต้น | - กรณีราคาอ้อยขั้นสุดท้ายต่ำกว่าราคาอ้อยขั้นต้น เดิม ให้กองทุนฯ จ่ายเงินชดเชยส่วนต่างให้แก่โรงงาน โดยชาวไร่อ้อยไม่ต้องส่งคืนค่าอ้อยที่ได้รับเกิน แก้ไขเป็นให้นำส่วนต่างไปหักออกจากราคาอ้อยขั้นต้นหรืออ้อยขั้นสุดท้ายในฤดูผลิตปีถัดไป ตามหลักเกณฑ์ที่คณะกรรมการกำหนด เพื่อแก้ไขเรื่องการอุดหนุนเกษตรกรของกองทุน |
| 14. แก้ไขการกำหนดให้โรงงานนำเงินเข้ากองทุนฯ | - เดิมกำหนดให้โรงงานนำเงินเข้ากองทุนฯ เท่าจำนวนผลต่างระหว่างรายได้สุทธิกับราคาอ้อยขั้นสุดท้าย แก้ไขเป็น ให้โรงงานนำเงินส่งเข้ากองทุนฯ ร้อยละสองของรายได้สุทธิ ภายในระยะเวลาที่คณะกรรมการกำหนด |
| 15. แก้ไขเพิ่มเติมบทกำหนดโทษ | - ปรับปรุงบทกำหนดโทษให้มีความเหมาะสม โดยแยกอัตราโทษของชาวไร่อ้อยและหัวหน้ากลุ่มชาวไร่อ้อยออกจากกัน และเพิ่มอัตราโทษเฉพาะโทษปรับจากเดิมเพิ่มขึ้นอีกสี่เท่า แก้ไขเพิ่มเติมบทบัญญัติเกี่ยวกับความรับผิดของผู้แทนนิติบุคคล  - กำหนดเพิ่มเติมให้มีคณะกรรมการเปรียบเทียบปรับ เพื่อให้เกิดความสะดวกรวดเร็วในการดำเนินการตามพระราชบัญญัตินี้ |

**2. เรื่อง ร่างพระราชบัญญัติว่าด้วยรัฐบาลดิจิทัล พ.ศ. ….**

คณะรัฐมนตรีมีมติอนุมัติและรับทราบ ดังนี้

1. อนุมัติหลักการร่างพระราชบัญญัติว่าด้วยรัฐบาลดิจิทัล พ.ศ. …. ตามที่สำนักงานพัฒนารัฐบาลดิจิทัล (องค์การมหาชน) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นและข้อสังเกตของกระทรวงการคลัง กระทรวงการต่างประเทศ กระทรวงวิทยาศาสตร์และเทคโนโลยี สำนักงานคณะกรรมการกฤษฎีกา สำนักงาน ก.พ.ร. สำนักงานคณะกรรมการนโยบายรัฐวิสาหกิจ และสำนักงานศาลยุติธรรม ไปประกอบการพิจารณาด้วย แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

2. รับทราบแผนในการจัดทำกฎหมายลำดับรอง กรอบระยะเวลา และกรอบสาระสำคัญของกฎหมายลำดับรองที่ออกตามร่างพระราชบัญญัติดังกล่าวตามที่สำนักงานพัฒนารัฐบาลดิจิทัล (องค์การมหาชน) เสนอ

3. ให้สำนักงานพัฒนารัฐบาลดิจิทัล (องค์การมหาชน) รับความเห็นของกระทรวงคมนาคมและสำนักงาน ก.พ. ไปพิจารณาดำเนินการต่อไป

**สาระสำคัญของร่างพระราชบัญญัติ**

1. กำหนดคำนิยาม “ดิจิทัล” หมายความว่า เทคโนโลยีที่ใช้วิธีการนำสัญลักษณ์ศูนย์และหนึ่งหรือสัญลักษณ์อื่นมาแทนค่าสิ่งทั้งปวง เพื่อใช้สร้าง หรือก่อให้เกิดระบบต่าง ๆ เพื่อให้มนุษย์ใช้ประโยชน์ และ “หน่วยงานของรัฐ” หมายความว่า ราชการส่วนกลาง ราชการส่วนภูมิภาค ราชการส่วนท้องถิ่น รัฐวิสาหกิจ องค์การมหาชน องค์กรอิสระตามรัฐธรรมนูญ มหาวิทยาลัยในกำกับของรัฐ หน่วยงานอิสระของรัฐ และให้หมายความรวมถึงนิติบุคคล คณะบุคคล หรือบุคคล ซึ่งมีอำนาจหน้าที่ดำเนินงานของรัฐไม่ว่าในการใด ๆ

2. กำหนดให้ในกรณีที่มีกฎหมายกำหนดหลักเกณฑ์และวิธีการเกี่ยวกับเอกสาร การพิสูจน์และยืนยันตัวตน กระบวนการทำงานและการบริการของหน่วยงานของรัฐไว้โดยเฉพาะ หากหน่วยงานของรัฐได้จัดทำเอกสาร จัดทำการพิสูจน์และยืนยันตัวตน หรือจัดทำกระบวนการทำงานและการบริการด้วยวิธีการทางดิจิทัลตามหลักเกณฑ์และวิธีการที่กำหนดโดยพระราชบัญญัตินี้แล้ว ให้ถือว่าเอกสาร การพิสูจน์และยืนยันตัวตนและกระบวนการทำงาน และการบริการดังกล่าวมีผลโดยสมบูรณ์ตามหลักเกณฑ์และวิธีการที่กฎหมายในเรื่องนั้น

กำหนดไว้

3. กำหนดให้มีแผนพัฒนารัฐบาลดิจิทัลเพื่อกำหนดทิศทางการพัฒนาประเทศให้มีความชัดเจน สอดคล้องกันระหว่างทุกหน่วยงานของรัฐ และมีกรอบการพัฒนาและแผนการดำเนินงานของประเทศ ให้คณะกรรมการรัฐบาลดิจิทัลจัดทำแผนพัฒนารัฐบาลดิจิทัลให้สอดคล้องกับยุทธศาสตร์ชาติและแผนระดับชาติที่เกี่ยวข้องและเสนอคณะรัฐมนตรี และให้หน่วยงานของรัฐที่มีหน้าที่ดำเนินการตามภารกิจที่กำหนดในแผนพัฒนารัฐบาลดิจิทัลจัดทำหรือปรับปรุงแผนปฏิบัติการหรือแผนงานที่มีอยู่ให้สอดคล้องกับแผนพัฒนารัฐบาลดิจิทัล

4. กำหนดให้หน่วยงานของรัฐต้องจัดทำข้อมูลตามภารกิจหลักให้อยู่ในรูปแบบข้อมูลดิจิทัล และต้องปรับปรุงข้อมูลดิจิทัลนั้นให้มีข้อมูลที่เชื่อถือได้ มีความสมบูรณ์และสามารถใช้ได้ รวมทั้งมีความถูกต้อง ทันสมัย สามารถเชื่อมโยงกับหน่วยงานของรัฐอื่น และนำไปประมวลผลต่อได้ หากข้อมูลดังกล่าวได้จัดทำไว้ก่อนพระราชบัญญัตินี้ใช้บังคับและไม่ได้อยู่ในรูปแบบข้อมูลดิจิทัล ให้หน่วยงานของรัฐดำเนินการแปลงข้อมูลดังกล่าวให้อยู่ในรูปแบบข้อมูลดิจิทัลด้วย

5. กำหนดให้หน่วยงานของรัฐที่ต้องมีการเรียกเก็บเงินค่าธรรมเนียม ค่าบริการ ค่าปรับ หรือค่าใช้จ่ายอื่นใดจากประชาชน ให้จัดให้มีระบบการชำระเงินทางดิจิทัลเป็นอีกช่องทางหนึ่งด้วย และสามารถตกลงกับหน่วยงานของรัฐแห่งอื่นให้จัดเก็บเงินแทนหน่วยงานตนเองได้ ทั้งนี้ให้กำหนดอัตราค่าธรรมเนียม ค่าบริการ ค่าปรับ หรือค่าใช้จ่ายอื่นใดให้น้อยกว่าอัตราที่กฎหมายกำหนดหรืออัตราที่ใช้จัดเก็บอยู่ หรือยกเว้นการจัดเก็บ เพื่อส่งเสริมให้ประชาชนใช้บริการทางดิจิทัลของหน่วยงาน

6. กำหนดให้หน่วยงานของรัฐต้องดำเนินการแลกเปลี่ยนหรือเชื่อมโยงข้อมูลดิจิทัลที่มีการจัดทำและครอบครองกับหน่วยงานของรัฐอื่นผ่านระบบและเครือข่ายสารสนเทศและการสื่อสารตามหลักเกณฑ์ที่คณะกรรมการกำหนด โดยอย่างน้อยต้องคำนึงถึงธรรมาภิบาลข้อมูลภาครัฐ

7. กำหนดให้มีศูนย์แลกเปลี่ยนข้อมูลกลางแห่งชาติ เพื่อรองรับและสนับสนุนการแลกเปลี่ยนและเชื่อมโยงข้อมูลระหว่างหน่วยงานของรัฐและหน่วยงานที่เกี่ยวข้อง โดยทำหน้าที่เป็นศูนย์กลางในการแลกเปลี่ยนข้อมูลและเอกสารทะเบียนดิจิทัลระหว่างหน่วยงานของรัฐ กำหนดนโยบายและมาตรฐานต่าง ๆ เกี่ยวกับการแลกเปลี่ยนและเชื่อมโยงข้อมูลตามที่คณะกรรมการให้ความเห็นชอบ รวมทั้งจัดทำบัญชีข้อมูลหลักของภาครัฐ และจัดเก็บบันทึกหลักฐานของการแลกเปลี่ยนและเชื่อมโยงข้อมูล ตลอดจนให้การสนับสนุนทางเทคนิคแก่หน่วยงานของรัฐเพื่อให้สามารถแลกเปลี่ยนและเชื่อมโยงข้อมูลระหว่างกันได้

8. กำหนดให้ สพร. จัดทำระบบบริการดิจิทัลภาครัฐแบบเบ็ดเสร็จ ณ จุดเดียว เพื่อเชื่อมโยงไปยังบริการดิจิทัลของหน่วยงานของรัฐ โดยหน่วยงานของรัฐต้องดำเนินการให้รองรับการเชื่อมโยงดังกล่าว เพื่ออำนวยความสะดวกให้ประชาชนสามารถเข้าถึงบริการได้อย่างรวดเร็ว และมั่นคงปลอดภัยในจุดเดียว

9. กำหนดให้หน่วยงานของรัฐต้องเปิดเผยข้อมูลเปิดภาครัฐในรูปแบบดิจิทัลต่อสาธารณะ ซึ่งเป็นข้อมูลที่มีประโยชน์ ถูกต้องและทันสมัย และไม่เป็นข้อมูลส่วนบุคคล หรือข้อมูลที่มีผลกระทบต่อภาคส่วนอื่น ๆ เว้นแต่ข้อมูลนั้นเป็นข้อมูลที่มีกฎหมายกำหนดมิให้มีการเปิดเผย โดยเปิดเผยในรูปแบบมาตรฐานเปิด ซึ่งสามารถให้เข้าถึงได้อย่างเสรีโดยไม่เสียค่าใช้จ่าย และสามารถนำไปเผยแพร่ใช้ประโยชน์ หรือต่อยอดการพัฒนาบริการและนวัตกรรมในรูปแบบต่าง ๆ ได้

10. กำหนดให้มีคณะกรรมการรัฐบาลดิจิทัล ซึ่งมีนายกรัฐมนตรีเป็นประธานกรรมการ โดยมีอำนาจหน้าที่ในการจัดทำแผนพัฒนารัฐบาลดิจิทัล จัดทำมาตรฐานและหลักเกณฑ์ตามที่พระราชบัญญัตินี้กำหนดให้เป็นหน้าที่ของคณะกรรมการ เสนอแนะต่อคณะรัฐมนตรีในการจัดให้มีหรือปรับปรุงกฎหมายที่เกี่ยวข้องกับการพัฒนารัฐบาลดิจิทัล รายงานคณะรัฐมนตรี เพื่อให้มีมติสั่งการหรือยับยั้งการดำเนินการของหน่วยงานใดที่ไม่เป็นไปตามแผนพัฒนารัฐบาลดิจิทัล กำกับและติดตามการดำเนินงานของศูนย์แลกเปลี่ยนข้อมูลกลางแห่งชาติ และศูนย์กลางข้อมูลเปิดภาครัฐ

11. กำหนดให้หน่วยงานของรัฐดำเนินการตามพระราชบัญญัตินี้ให้แล้วเสร็จภายในห้าปี นับแต่วันที่พระราชบัญญัตินี้มีผลใช้บังคับ หากไม่สามารถดำเนินการให้แล้วเสร็จภายในระยะเวลาดังกล่าว ให้หน่วยงานนั้นทำแผนเสนอคณะกรรมการเพื่อเสนอเรื่องต่อคณะรัฐมนตรีพิจารณาต่อไป เว้นแต่กรณีการจัดซื้อจัดจ้างภาครัฐ หน่วยงานของรัฐต้องไม่เรียกเอกสารสำเนาบัตรประชาชน ทะเบียนบ้าน หนังสือรับรองนิติบุคคล บัตรประจำตัวผู้เสียภาษี หนังสือรับรองการจดทะเบียนภาษีมูลค่าเพิ่มจากบุคคลที่ต้องการเป็นผู้ค้ากับภาครัฐ เว้นแต่บุคคลหรือนิติบุคคลดังกล่าวมิได้มีข้อมูลปรากฏอยู่ในระบบฐานข้อมูลของหน่วยงานของรัฐ โดยให้ดำเนินการให้แล้วเสร็จภายในสองปีนับแต่วันที่พระราชบัญญัตินี้ใช้บังคับ หากไม่สามารถดำเนินการได้ ให้รัฐมนตรีรายงานเหตุผลที่ไม่อาจดำเนินการได้ต่อคณะรัฐมนตรีเพื่อทราบ

**3. เรื่อง ร่างพระราชบัญญัติแก้ไขเพิ่มเติมประมวลกฎหมายวิธีพิจารณาความอาญา (ฉบับที่ ..) พ.ศ. …. (หลักเกณฑ์เกี่ยวกับการปล่อยชั่วคราว)**

คณะรัฐมนตรีมีมติเห็นชอบร่างพระราชบัญญัติแก้ไขเพิ่มเติมประมวลกฎหมายวิธีพิจารณาความอาญา (ฉบับที่ ..) พ.ศ. …. (หลักเกณฑ์เกี่ยวกับการปล่อยชั่วคราว) ของสำนักงานศาลยุติธรรม ที่สำนักงานคณะกรรมการกฤษฎีกาตรวจพิจารณาแล้ว และให้ส่งสำนักงานคณะกรรมการกฤษฎีกาตรวจพิจารณาอีกครั้งหนึ่ง แล้วให้ส่งคณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป

**สาระสำคัญของร่างพระราชบัญญัติ**

แก้ไขเพิ่มเติมหลักเกณฑ์ในการเรียกประกันและหลักประกันในการปล่อยชั่วคราวผู้ต้องหาหรือจำเลย โดยขยายเพดานอัตราโทษจำคุกของผู้ต้องหาหรือจำเลยที่จะต้องหาประกันหรือหลักประกันจากอย่างสูงเกิน 5 ปีขึ้นไป เป็นอย่างสูงเกิน 10 ปีขึ้นไป

**4. เรื่อง ร่างกฎกระทรวงกำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิด หรือ บางประเภท ในพื้นที่บางส่วนในท้องที่จังหวัดหนองคาย พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดบริเวณห้ามก่อสร้าง ดัดแปลง หรือ เปลี่ยนการใช้อาคารบางชนิด หรือบางประเภท ในพื้นที่บางส่วนในท้องที่จังหวัดหนองคาย พ.ศ. .... ตามที่กระทรวงมหาดไทย (มท.) เสนอ และให้ส่งสำนักงานคณะกรรมการกฤษฎีกาตรวจพิจารณาเป็นเรื่องด่วนแล้วดำเนินการต่อไปได้ โดยให้ มท. รับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

**สาระสำคัญของร่างกฎกระทรวง**

1. กำหนดบทนิยาม “อาคารพาณิชยกรรมประเภทค้าปลีกค้าส่ง” และ “ระดับพื้นดิน” เพื่อให้เกิดความชัดเจนในการบังคับใช้กฎหมาย

2. กำหนดให้ท้องที่จังหวัดหนองคาย เว้นแต่พื้นที่ตามที่กำหนดในร่างกฎกระทรวงนี้ เป็นบริเวณห้ามก่อสร้างอาคารพาณิชยกรรมประเภทค้าปลีกค้าส่งที่มีพื้นที่ใช้สอยอาคารรวมกันเพื่อประกอบกิจการในอาคารหลังเดียวกันหรือหลายหลังตั้งแต่ 300 ตารางเมตรขึ้นไป เว้นแต่ การก่อสร้างอาคารตามหลักเกณฑ์ที่กำหนด

3. ห้ามบุคคลใดก่อสร้างอาคารพาณิชยกรรมประเภทค้าปลีกค้าส่งที่มีพื้นที่ใช้สอยอาคารรวมกันเพื่อประกอบกิจการในอาคารหลังเดียวกันหรือหลายหลังตั้งแต่ 300 ตารางเมตรแต่ไม่เกิน 2,000 ตารางเมตร เว้นแต่จะเป็นไปตามเงื่อนไขที่กำหนด หรืออาคารพาณิชยกรรมประเภทค้าปลีกค้าส่งที่มีพื้นที่ใช้สอยอาคารรวมกันเพื่อประกอบกิจการในอาคารหลังเดียวกันหรือหลายหลังเกิน 2,000 ตารางเมตร เว้นแต่จะเป็นไปตามเงื่อนไขที่กำหนด

4. ห้ามบุคคลใดดัดแปลงหรือเปลี่ยนการใช้อาคารใด ๆ ให้เป็นอาคารชนิดหรือประเภทที่มีลักษณะต้องห้ามภายในบริเวณพื้นที่ที่กำหนด

5. กำหนดให้อาคารที่มีอยู่แล้วในพื้นที่ที่กำหนดก่อนหรือในวันที่กฎกระทรวงนี้ใช้บังคับ ให้ได้รับยกเว้นไม่ต้องปฏิบัติตามกฎกระทรวงนี้ แต่ห้ามดัดแปลงหรือเปลี่ยนการใช้อาคารดังกล่าวให้เป็นอาคารชนิดหรือประเภทที่มีลักษณะต้องห้ามตามที่กำหนด

6. กำหนดให้อาคารที่ได้รับใบอนุญาตหรือใบรับแจ้งการก่อสร้าง ดัดแปลงหรือเปลี่ยนการใช้ตามกฎหมายว่าด้วยการควบคุมอาคาร หรือที่ได้รับอนุญาตตามกฎหมายเฉพาะว่าด้วยกิจการนั้นก่อนวันที่กฎกระทรวงนี้ใช้บังคับ และยังก่อสร้าง ดัดแปลง หรือเปลี่ยนการใช้ไม่แล้วเสร็จ ได้รับยกเว้นไม่ต้องปฏิบัติตามกฎกระทรวงนี้ แต่จะขอเปลี่ยนแปลงการอนุญาตหรือการแจ้งให้เป็นการขัดต่อกฎกระทรวงนี้ไม่ได้

**5. เรื่อง ร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. .... และร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีเพื่อการจัดตั้งสำนักงานเศรษฐกิจและการค้าที่จัดตั้งขึ้นในประเทศไทยตามที่ได้รับอนุมัติจากคณะรัฐมนตรีตามข้อผูกพันที่ได้ทำขึ้น)**

คณะรัฐมนตรีมีมติเห็นชอบหลักการร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. .... และร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีเพื่อการจัดตั้งสำนักงานเศรษฐกิจและการค้าที่จัดตั้งขึ้นในประเทศไทยตามที่ได้รับอนุมัติจากคณะรัฐมนตรีตามข้อผูกพันที่ได้ทำขึ้น) ตามที่กระทรวงการคลังเสนอ

**สาระสำคัญของเรื่อง**

กระทรวงการคลังได้กำหนดมาตรการภาษีเพื่อการจัดตั้งสำนักงานเศรษฐกิจและการค้าที่จัดตั้งขึ้นในประเทศไทยตามที่ได้รับอนุมัติจากคณะรัฐมนตรีตามข้อผูกพันที่ได้ทำขึ้น ทั้งนี้ ภายใต้หลักการ ดังนี้

1. กำหนดให้ใช้อัตราร้อยละ 0 ในการคำนวณภาษีมูลค่าเพิ่ม สำหรับการประกอบกิจการการขาย

สินค้าหรือการให้บริการกับองค์การสหประชาชาติ ทบวงการชำนัญพิเศษของสหประชชาชาติ สถานเอกอัครราชทูต สถานทูต สถานกงสุลใหญ่ สถานกงสุล องค์การระหว่างประเทศอื่น ๆ ที่ประเทศไทยมีพันธกรณีตามความตกลงที่จะต้องให้ผลปฏิบัติเท่าเทียมกับสถานเอกอัครราชทูต องค์การสหประชาชาติ หรือทบวงการชำนัญพิเศษของสหประชาชาติ สำนักงานเศรษฐกิจและการค้าที่จัดตั้งขึ้นในประเทศไทยตามที่ได้รับอนุมัติตามคณะรัฐมนตรีตามข้อผูกพันที่ได้ทำขึ้น ทั้งนี้ เฉพาะการขายสินค้าหรือการให้บริการที่เป็นไปตามหลักเกณฑ์ วิธีการและเงื่อนไขที่อธิบดีกำหนด

1. กำหนดให้ยกเว้นบรรดารัษฎากรประเภทต่าง ๆ ซึ่งเรียกเก็บตามประมวลรัษฎากรแก่

สำนักงานเศรษฐกิจและการค้าที่จัดตั้งขึ้นในประเทศไทยตามที่ได้รับอนุมัติจากคณะรัฐมนตรีตามข้อผูกพันที่ได้ทำขึ้น และเจ้าหน้าที่ของสำนักงานนั้นในส่วนของ

1. สถานทำการของสำนักงาน ที่อยู่ของหัวหน้าของสำนักงาน
2. ยานพาหนะของสำนักงาน และรถยนต์นั่งส่วนบุคคลของเจ้าหน้าที่ของสำนักงาน
3. เงินเดือน ค่าตอบแทน และค่าเบี้ยเลี้ยงที่เจ้าหน้าที่ของสำนักงานได้รับจาก

สำนักงาน เนื่องจากการปฏิบัติหน้าที่ในประเทศไทย

ทั้งนี้ ให้เป็นไปตามข้อผูกพันที่ประเทศไทยมีกับรัฐบาลหรือหน่วยงานของต่างประเทศ

1. ทั้งนี้ ให้มีผลใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

|  |
| --- |
| **เศรษฐกิจ- สังคม** |

**6. เรื่อง ขอความเห็นชอบการเพิ่มเติมหลักเกณฑ์แนวทางการจ้างแรงงานสำหรับโครงการจ้างแรงงานชลประทานสร้างรายได้แก่เกษตรกร ภายใต้มาตรการพัฒนาคุณภาพชีวิต**

                   คณะรัฐมนตรีมีมติเห็นชอบตามที่กระทรวงเกษตรและสหกรณ์ (กษ.) เสนอ  การเพิ่มเติมหลักเกณฑ์สำหรับโครงการจ้างแรงงานชลประทานสร้างรายได้แก่เกษตรกร  ซึ่งเป็นโครงการที่อยู่ภายใต้มาตรการพัฒนาคุณภาพชีวิตผู้มีบัตรสวัสดิการแห่งรัฐ โดยให้สามารถจ้างแรงงานนอกเหนือจากผู้ที่มีบัตรสวัสดิการแห่งรัฐ (มีแนวทางตามข้อ 2.) ได้ ทั้งนี้ ให้มีผลบังคับใช้ตั้งแต่วันที่คณะรัฐมนตรีมีมติเมื่อวันที่ 9 มกราคม 2561

**สาระสำคัญของเรื่อง**

                    กษ. รายงานว่า

                    1. กษ. โดยกรมชลประทาน  ได้ดำเนินงานโครงการจ้างแรงงานชลประทานสร้างรายได้แก่เกษตรกร แต่ประสบปัญหาการจ้างแรงงานเฉพาะผู้มีบัตรสวัสดิการแห่งรัฐเพื่อให้มาดำเนินการตามโครงการดังกล่าว โดยเมื่อเปิดรับสมัครแรงงานตามโครงการดังกล่าวแล้ว ปรากฏว่า แรงงานผู้มีบัตรสวัสดิการแห่งรัฐมาสมัครไม่ครบตามเป้าหมาย เนื่องจากผู้มีบัตรสวัสดิการแห่งรัฐบางรายเป็นผู้สูงอายุ  ซึ่งไม่เหมาะสมกับลักษณะงานที่ต้องดำเนินการ และบางรายมีถิ่นพำนักที่อยู่อาศัยห่างไกลพื้นที่ซ่อมแซม/ปรับปรุง/บำรุงรักษาโครงการชลประทาน  ทำให้แรงงานผู้มีบัตรสวัสดิการแห่งรัฐในแต่ละพื้นที่ดำเนินการมีไม่เพียงพอ แต่กรมชลประทานจำเป็นต้องเร่งดำเนินการซ่อมแซมปรับปรุงและบำรุงรักษาระบบชลประทานเพื่อให้สามารถพร้อมใช้งานได้ตลอดเวลาก่อนฤดูน้ำหลาก ปี พ.ศ. 2561

                    2. จากปัญหาที่เกิดขึ้นตามข้อ 1 กรมชลประทาน จึงมีแนวทางการจ้างแรงงานโครงการไทยนิยม ยั่งยืน  รวมถึงโครงการจ้างแรงงานชลประทานสร้างรายได้แก่เกษตรกร เพื่อให้การดำเนินงานตามโครงการเป็นไปได้อย่างมีประสิทธิภาพ โดยยังคงพิจารณาแรงงานผู้มีบัตรสวัสดิการแห่งรัฐเป็นลำดับแรก และให้พิจารณาการจ้างแรงงานนอกเหนือผู้มีบัตรสวัสดิการแห่งรัฐ ตามลำดับ ดังนี้

2.1  เกษตรกรที่เข้าร่วมโครงการลงทะเบียนผู้มีรายได้น้อยเพื่อรับสวัสดิการของรัฐ

2.2  เกษตรกรในพื้นที่

2.3  สมาชิกกลุ่มผู้ใช้น้ำของกรมชลประทานในพื้นที่ดำเนินโครงการ

2.4  เกษตรกรที่มีชื่ออยู่ในบัญชีครัวเรือนเกษตรกรที่ขึ้นทะเบียนไว้กับกรมส่งเสริมการเกษตร

2.5  ประชาชนและผู้ใช้แรงงานทั่วไปในพื้นที่

2.6 หากแรงงานที่ต้องการในพื้นที่เป้าหมายมีไม่เพียงพอให้พิจารณาจ้างแรงงาน ในพื้นที่ใกล้เคียงจากหมู่บ้าน ตำบล  อำเภอ จังหวัด และลุ่มน้ำ ตามลำดับ

3. กษ. โดยกรมชลประทาน  ได้ดำเนินการจ้างแรงงานสำหรับโครงการดังกล่าวแล้ว ณ วันที่ 17 สิงหาคม 2561 จำนวน 8,944 คน แบ่งได้ ดังนี้

3.1  ผู้มีบัตรสวัสดิการแห่งรัฐที่มีชื่อปรากฏอยู่ในระบบฐานข้อมูลของกระทรวงการคลัง (กค.)  จำนวน 4,131 คน คิดเป็นร้อยละ 46.18

3.2  ผู้มีบัตรสวัสดิการแห่งรัฐที่ไม่ปรากฏชื่ออยู่ในระบบฐานข้อมูลของ กค. จำนวน 2,054 คน คิดเป็นร้อยละ 22.97

3.3 ผู้ไม่มีบัตรสวัสดิการแห่งรัฐแต่มีคุณสมบัติตามแนวทางที่กรมชลประทานกำหนดไว้ ตามข้อ 2 จำนวน 2,759 คน คิดเป็นร้อยละ 30.85

**7. เรื่อง ร่าง มาตรฐานการศึกษาของชาติ พ.ศ. ....**

                    คณะรัฐมนตรีมีมติเห็นชอบดังนี้

                    1. เห็นชอบ ร่าง  มาตรฐานการศึกษาของชาติ พ.ศ. .... ตามที่กระทรวงศึกษาธิการเสนอ โดยให้สำนักงานเลขาธิการสภาการศึกษา กระทรวงศึกษาธิการ  ชี้แจงแนวทางการดำเนินงานเพื่อให้หน่วยงานที่เกี่ยวข้องกับการศึกษาเข้าใจอย่างชัดเจน  ถูกต้อง เพื่อให้สามารถแปลงกรอบผลลัพธ์ที่พึงประสงค์ไปสู่การปฏิบัติที่สอดคล้องเชื่อมโยงและเป็นไปในแนวทางเดียวกันได้ รวมทั้งให้รับความเห็นของกระทรวงการพัฒนาสังคมและความมั่นคง ของมนุษย์  กระทรวงวิทยาศาสตร์และเทคโนโลยี  สำนักงานคณะกรรมการพัฒนาการเศรษฐกิจและสังคมแห่งชาติ และฝ่ายเลขานุการคณะกรรมการนโยบายและพัฒนาการศึกษาไปพิจารณาดำนินการต่อไปด้วย

                    2. ให้ทุกกระทรวงและหน่วยงานที่เกี่ยวข้องกับการจัดการศึกษานำมาตรฐานการศึกษาของชาติ พ.ศ. .... ไปเป็นกรอบในการกำหนดมาตรฐานการศึกษาและหลักสูตรการศึกษาในแต่ละระดับและประเภทการศึกษา  การส่งเสริม กำกับดูแล การตรวจสอบ การประเมินผล และการประกันคุณภาพการศึกษา

                    3. ให้สำนักงานเลขาธิการสภาการศึกษา กระทรวงศึกษาธิการ ติดตามและประเมินผลการจัดการศึกษาตามมาตรฐานการศึกษาของชาติ พ.ศ. .... เป็นระยะ  เพื่อให้สามารถนำผลการประเมินมาปรับปรุง การดำเนินการให้เหมาะสม และเกิดการยกระดับการศึกษาของไทยได้อย่างเป็นรูปธรรมต่อไป

**สาระสำคัญของเรื่อง**

          ร่าง มาตรฐานการศึกษาของชาติมีสาระสำคัญ ดังนี้

                    1. **“มาตรฐานการศึกษาของชาติ”** หมายถึง ข้อกำหนดเกี่ยวกับคุณลักษณะ คุณภาพ ที่พึงประสงค์ของคนไทย เพื่อให้สถานศึกษาทุกแห่งยึดเป็นกรอบสำหรับสร้างคนไทย 4.0 ที่แม้แตกต่างตามบริบทของท้องถิ่นและของสถานศึกษา แต่มีจุดหมายร่วมคือ “ธำรงความเป็นไทยและแข่งขันได้ในเวทีโลก”  สามารถเป็นกำลังสำคัญ ในการพัฒนาประเทศทั้งในมิติเศรษฐกิจ มิติสังคม และมิติการเมืองต่อไปได้

                    2. **เป้าหมายของมาตรฐานการศึกษาของชาติ**

                              2.1 เพื่อให้สถานศึกษาทุกแห่งยึดเป็นแนวทางสำหรับการพัฒนาผู้เรียนไปสู่ผลลัพธ์ ที่พึงประสงค์ของการศึกษาและให้หน่วยงานต้นสังกัดใช้เป็นเป้าหมายในการจัดการศึกษาและจัดทำมาตรฐานการศึกษาขั้นต่ำที่จำเป็น โดยการกำหนดผลลัพธ์ที่พึงประสงค์ของผู้เรียนที่เหมาะสมตามช่วงวัยในแต่ละระดับและประเภทการศึกษาเพื่อให้เกิดคุณลักษณะที่พึงประสงค์ขึ้นกับผู้เรียนทั้งในระหว่างที่กำลังศึกษา และเพื่อวางรากฐาน ให้ผู้เรียนในระหว่างที่กำลังศึกษาเพื่อให้เกิดคุณลักษณะที่พึงประสงค์หลังจากสำเร็จการศึกษา

                              2.2 ใช้เป็นเป้าหมายในการสนับสนุนสถานศึกษาให้สามารถดำเนินการต่าง ๆ ได้อย่างสะดวกเพื่อให้เกิดผลลัพธ์ดังกล่าว

                              2.3 เพื่อให้ทุกหน่วยงานที่เกี่ยวข้องในการจัดการศึกษาใช้เป็นแนวทางในการส่งเสริม การกำกับดูแล การตรวจสอบ  การประเมินผล และการประกันคุณภาพการศึกษา

                    3. **แนวทางการดำเนินการ**

                              3.1 เป็นการให้อิสระสถานศึกษาในการจัดการศึกษาให้สอดคล้องกับบริบทของสถานศึกษาและตามความถนัดของผู้เรียนที่สอดรับกับกฎกระทรวงการประกันคุณภาพการศึกษา พ.ศ. 2561 ซึ่งกำหนดว่า สถานศึกษาเป็นผู้จัดให้มีระบบการประกันคุณภาพภายในสถานศึกษา  (การประเมินตนเอง) โดยการกำหนดมาตรฐานการศึกษาของสถานศึกษาให้เป็นไปตามมาตรฐานการศึกษาของแต่ละระดับและประเภทการศึกษา พร้อมทั้งจัดทำแผนพัฒนาสถานศึกษาเพื่อนำไปสู่กรอบผลลัพธ์ที่พึงประสงค์ ตามบริบท ระดับและประเภทการศึกษาของสถานศึกษา

                              3.2 ให้สำนักงานรับรองมาตรฐานและประเมินคุณภาพการศึกษา (องค์การมหาชน) ทำหน้าที่ประเมินภายนอกตามรายงานผลการประเมินตนเองของสถานศึกษาและประเด็นอื่น ๆ  ผ่านหน่วยงานต้นสังกัด  โดยุม่งหมายให้เป็นการประเมินเพื่อพัฒนา

                              3.3 หน่วยงานต้นสังกัดและหน่วยงานที่เกี่ยวข้องต้องมีการสนับสนุน กำกับ ติดตาม ประเมินและพัฒนาคุณภาพของการจัดการศึกษา โดยมุ่งเน้นความรับผิดชอบที่ตรวจสอบได้ (accountability)  มีระบบการบริหารจัดการทั้งด้านผู้บริหาร ครู  คณาจารย์และบุคลากร หลักสูตรการเรียนการสอน สื่อ เทคโนโลยีดิจิทัล ทรัพยากร สิ่งสนับสนุนการศึกษา  และการประเมิน ตลอดจนระบบและกลไกการพัฒนาคุณภาพอย่างต่อเนื่องที่ทำให้เกิดผลลัพธ์ที่พึงประสงค์ ที่เหมาะสมตามแต่ละระดับและประเภทการศึกษา  และผลลัพธ์สะสมที่ครอบคลุมระดับและประเภทการศึกษาที่ต่อเนื่องกัน

                              3.4 สถาบันผลิตและพัฒนาครูในฐานะกลไกสำคัญในการพัฒนาครูให้มีคุณภาพจะต้องมีบทบาทในการเตรียมความพร้อมครูก่อนประจำการและส่งเสริมการพัฒนาครูประจำการให้มีสมรรถนะทางวิชาชีพที่สอดคล้องกับการจัดการเรียนรู้ยุคใหม่ เพื่อผลลัพธ์ที่พึงประสงค์ของการศึกษา

                    4.**ผลลัพธ์ที่พึงประสงค์ของการศึกษา** (Desired  Outcomes of Education, DOE Thailand) หมายถึง คุณลักษณะของคนไทย 4.0 ที่ตอบสนองวิสัยทัศน์การพัฒนาประเทศสู่ความมั่นคง  มั่งคั่ง ยั่งยืน  โดยคนไทย 4.0 จะต้อง ธำรงความเป็นไทยและแข่งขันได้ในเวทีโลก นั่นคือเป็นคนดี มีคุณธรรม ยึดค่านิยมร่วมของสังคมเป็นฐานในการพัฒนาตนให้เป็นบุคคลที่มีคุณลักษณะ 3 ด้าน โดยเป็นคุณลักษณะขั้นต่ำดังต่อไปนี้

                              4.1 **ผู้เรียนรู้** เป็นผู้มีความเพียร ใฝ่เรียนรู้  และมีทักษะการเรียนรู้ตลอดชีวิต เพื่อก้าวทันโลกยุคดิจิทัลและโลกในอนาคต  และมีสมรรถนะ (competency) ที่เกิดจากความรู้ ความรอบรู้ด้านต่าง ๆ มีสุนทรียะ  รักษ์และประยุกต์ใช้ภูมิปัญญาไทย มีทักษะชีวิตเพื่อสร้างงานหรือสัมมาอาชีพบนพื้นฐานของ ความพอเพียง  ความมั่นคงในชีวิตและคุณภาพชีวิตที่ดี ต่อตนเอง  ครอบครัว และสังคม

                              4.2 **ผู้ร่วมสร้างสรรค์นวัตกรรม**  เป็นผู้มีทักษะทางปัญญา  ทักษะศตวรรษที่ 21 ความฉลาดดิจิทัล (digital intelligence)  ทักษะการคิดสร้างสรรค์  ทักษะข้ามวัฒนธรรม สมรรถนะการบูรณา การข้ามศาสตร์ และมีคุณลักษณะของความเป็นผู้ประกอบการเพื่อร่วมสร้างสรรค์และพัฒนานวัตกรรมทางเทคโนโลยีหรือสังคม  เพิ่มโอกาสและมูลค่าให้กับตนเองและสังคม

                              4.3**พลเมืองที่เข้มแข็ง** เป็นผู้มีความรักชาติ รักท้องถิ่น รู้ถูกผิด มีจิตสำนึกเป็นพลเมืองไทยและพลโลก มีจิตอาสา มีอุดมการณ์และมีส่วนร่วมในการพัฒนาชาติบนหลักการประชาธิปไตย ความยุติธรรม ความเท่าเทียม เสมอภาค เพื่อการจัดการทรัพยากรธรรมชาติและสิ่งแวดล้อมที่ยั่งยืนและการอยู่ร่วมกันในสังคมไทยและประชาคมโลกอย่างสันติ

โดยผลลัพธ์ที่พึงประสงค์ 3 ด้าน ที่เหมาะสมตามช่วงวัย  มีความต่อเนื่อง เชื่อมโยง และสะสมตั้งแต่ระดับการศึกษาปฐมวัย การศึกษาขั้นพื้นฐาน การอาชีวศึกษา จนถึงระดับอุดมศึกษา

ทั้งนี้  การนำกรอบผลลัพธ์ที่พึงประสงค์ของการศึกษาไปสู่การปฏิบัติ  สำนักงานเลขาธิการสภาการศึกษาจะเป็นหน่วยประสานงานในการดำเนินงานของหน่วยงานต้นสังกัดและหน่วยงานที่เกี่ยวข้องในการแปลงกรอบผลลัพธ์ที่พึงประสงค์ของการศึกษาสู่การจัดทำ กำกับ ติดตาม และประเมินมาตรฐานการศึกษาขั้นต่ำที่จำเป็น  สำหรับแต่ละระดับและประเภทการศึกษา เพื่อให้เกิดการเชื่อมต่อของผลลัพธ์ที่พึงประสงค์ของแต่ละระดับและประเภทการศึกษา กระบวนการดำเนินงานดังกล่าวควรใช้การทำงานแบบมีส่วนร่วมจากทุกภาคส่วนและ ใช้การวิจัยเป็นฐาน

**8. เรื่อง มาตรการอำนวยความสะดวกและลดภาระแก่ประชาชน (การไม่เรียกสำเนาเอกสารที่ทางราชการออกให้ จากประชาชน)**

คณะรัฐมนตรีมีมติเห็นชอบร่างมาตรการอำนวยความสะดวกและลดภาระแก่ประชาชน (การไม่เรียกสำเนาเอกสารที่ทางราชการออกให้ จากประชาชน)  ตามที่สำนักงาน ก.พ.ร. เสนอ ดังนี้

**สาระสำคัญของเรื่อง**

                    สำนักงาน ก.พ.ร. เสนอร่างมาตรการอำนวยความสะดวกและลดภาระแก่ประชาชน (การไม่เรียกสำเนาเอกสารที่ทางราชการออกให้จากประชาชน) ซึ่งเป็นการดำเนินการตามคำสั่งหัวหน้าคณะรักษาความสงบแห่งชาติ ที่ 21/2560 เรื่อง การแก้ไขเพิ่มเติมกฎหมายเพื่ออำนวยความสะดวกในการประกอบธุรกิจ  ที่กำหนดให้การจัดทำสำเนาเอกสารที่ทางราชการออกให้แก่ผู้ขอรับอนุมัติ อนุญาต หรือใบอนุญาต หรือผู้ยื่นขอจดทะเบียนหรือ จดแจ้งเพื่อประกอบการพิจารณา เป็นหน้าที่ของผู้มีอำนาจอนุมัติ  อนุญาต  หรือใบอนุญาตนั้น อย่างไรก็ตาม มีผู้ร้องเรียนมายังสำนักงาน ก.พ.ร. เป็นจำนวนมากเกี่ยวกับการที่ผู้มีอำนาจยังไม่สามารถปฏิบัติตามคำสั่งดังกล่าวได้  ที่ประชุมคณะกรรมการพัฒนาระบบราชการ  เมื่อวันที่ 4 กันยายน 2561 จึงมีมติเห็นชอบมาตรการอำนวยความสะดวกและลดภาระแก่ประชาชน (การไม่เรียกสำเนาเอกสารที่ทางราชการออกให้ จากประชาชน) เพื่อให้หน่วยงานของรัฐภายในฝ่ายบริหารทุกหน่วยงานต้องปฏิบัติ สรุปได้ ดังนี้

|  |  |
| --- | --- |
| **มาตรการ** | **รายละเอียด** |
| ระยะสั้น  (ภายในวันที่  5 พฤศจิกายน 2561) | 1. ให้หน่วยงานของรัฐที่มีกฎหมาย  กฎ ระเบียบ ข้อบังคับให้ประชาชนต้องยื่นหรือส่งสำเนาเอกสารที่ทางราชการออกให้ ดำเนินการเชื่อมโยงข้อมูลกับหน่วยงานที่เกี่ยวข้อง โดยไม่ต้องทำบันทึกข้อตกลง (MoU) |
| 2.เมื่อประชาชนมาติดต่อขอรับบริการ  ให้เจ้าหน้าที่เป็นผู้สั่งพิมพ์เอกสารหรือหลักฐานที่ต้องใช้จากระบบที่เชื่อมโยงไว้และลงนามรับรอง โดยประชาชนผู้มาติดต่อไม่ต้องเป็นผู้นำสำเนามาและไม่ต้องลงนามรับรอง |
| 3. การให้บริการที่เป็นตัวเงินแก่ประชาชนไม่ว่าจะอยู่ในรูปแบบใด รวมทั้งการจ่ายเงินและสวัสดิการต่าง ๆ ให้แก่เจ้าหน้าที่ของรัฐ กรรมการ อนุกรรมการ และคณะทำงานของหน่วยงานของรัฐทั้งหมด  ให้ดำเนินการผ่านระบบ National e-Payment ภายในวันที่ 5 พฤศจิกายน 2561 |
| 4. ให้สำนักงาน ก.พ.ร. เปิดช่องทางการสื่อสารผ่าน Social network  เพื่อรับข้อร้องเรียนจากประชาชนเกี่ยวกับการไม่ปฏิบัติตามมาตรการดังกล่าว และให้รายงานรัฐมนตรีเจ้าสังกัดของหน่วยงานนั้นทราบเพื่อนำไปใช้ในการประเมินผลการปฏิบัติงานของหัวหน้าหน่วยงานของรัฐทุกหน่วยงานด้วย |
| ระยะกลาง  (ภายในปี 2562) | 1. ให้หน่วยงานพัฒนาระบบสารสนเทศหรือแอปพลิเคชันที่ให้บริการประชาชนเพื่อเชื่อมต่อกับ Linkage Center ของกรมการปกครอง เพื่อให้สามารถดึงข้อมูลของประชาชน เพื่อกรอกลงในแบบคำร้องดิจิทัลของหน่วยงานได้โดยอัตโนมัติ |
| 2. ให้หน่วยงานพิจารณาลดรายการเอกสารสำเนาที่ประชาชนต้องใช้ในการขอรับบริการ |
| ระยะยาว  (ภายในปี 2563) | ให้สำนักงาน ก.พ.ร. และสำนักงานพัฒนารัฐบาลดิจิทัล (องค์การมหาชน)  ร่วมกันพัฒนาศูนย์กลางแลกเปลี่ยนข้อมูลภาครัฐ (Government Data Exchange Center : CDX)  ให้ครอบคลุมรายการเอกสารที่เชื่อมโยงมากขึ้น  เพื่อให้หน่วยงานภาครัฐสามารถเรียกดูและบันทึกเอกสารทางราชการระหว่างหน่วยงานได้และให้บริการออนไลน์ได้ |

**9. เรื่อง การจัดกิจกรรมเนื่องในวันคล้ายวันสวรรคตพระบาทสมเด็จพระปรมินทรมหาภูมิพลอดุลยเดช บรมนาถบพิตร 13 ตุลาคม 2561**

คณะรัฐมนตรีมติรับทราบตามที่สำนักงานปลัดสำนักนายกรัฐมนตรีเสนอ การจัดกิจกรรมเนื่องในวันคล้ายวันสวรรคตพระบาทสมเด็จพระปรมินทรมหาภูมิพลอดุลยเดช บรมนาถบพิตร 13 ตุลาคม 2561 เพื่อเชิญชวนทุกภาคส่วน ทั้งภาครัฐ ภาคเอกชน และประชาชน ทั้งในประเทศและต่างประเทศ ร่วมแสดงความจงรักภักดี และรำลึกในพระมหากรุณาธิคุณ ด้วยการจัดกิจกรรมบำเพ็ญพระราชกุศลอุทิศถวายพระบาทสมเด็จพระปรมินทรมหา ภูมิพลอดุลยเดช บรมนาถบพิตร โดยยึดแนวปฏิบัติเดิมที่ได้ดำเนินการมาแล้วในปี 2560 เช่น พิธีทำบุญตักบาตร พิธีทางศาสนาของศาสนาต่าง ๆ หรือกิจกรรมอื่น ๆ ตามความเหมาะสม ในห้วงก่อนหรือหลังวันคล้ายวันสวรรคตพระบาทสมเด็จพระปรมินทรมหาภูมิพลอดุลยเดช บรมนาถบพิตร 13 ตุลาคม 2561

**10. เรื่อง โครงการแก้ไขปัญหาหนี้สินเกษตรกรสมาชิกกองทุนฟื้นฟูและพัฒนาเกษตรกรอย่างยั่งยืน**

**(ลูกหนี้ ธ.ก.ส.)**

คณะรัฐมนตรีมีมติรับทราบและเห็นชอบตามที่กระทรวงเกษตรและสหกรณ์ (กษ.) เสนอ ดังนี้

1. รับทราบแนวทางปรับโครงสร้างหนี้ระหว่างเกษตรกรลูกหนี้กับธนาคารเพื่อการเกษตรและ

สหกรณ์การเกษตร (ธ.ก.ส.) โดย ธ.ก.ส. จะปรับโครงสร้างหนี้ให้กับเกษตรกรสมาชิกกองทุนพื้นฟูและพัฒนาเกษตรกรอย่างยั่งยืน (กฟก.) จำนวน 36,605 ราย ที่เป็นหนี้ไม่ก่อให้เกิดรายได้ (NPLs) ณ วันที่ 31 ธันวาคม 2560 ด้วยการพักเงินต้นครึ่งหนึ่ง (ร้อยละ 50) และดอกเบี้ยทั้งหมดไว้ก่อน สำหรับเงินต้นอีกครึ่งหนึ่ง (ร้อยละ 50) ให้เกษตรกรทำสัญญาผ่อนชำระตามกรอบเวลาที่ตกลงกันแต่ไม่เกิน 15 ปี คิดอัตราดอกเบี้ย MRR-3 เมื่อเกษตรกรผ่อนชำระหนี้ตามสัญญาใหม่เรียบร้อยแล้ว ดอกเบี้ยที่พักไว้ ธ.ก.ส. จะพิจารณายกให้เกษตรกร ส่วนเงินต้นที่เหลืออีกร้อยละ 50 ให้นำมาปรับโครงสร้างใหม่ภายใต้ดุลพินิจของเจ้าหนี้ที่จะพิจารณาศักยภาพของลูกหนี้แต่ละราย โดยใช้หลักการที่เป็นธรรมและไม่มีผลกระทบต่อภาระของเกษตรกร ทั้งนี้ ให้ กฟก. ดำเนินการฟื้นฟูและพัฒนาเกษตรกรอย่างเข้มข้นเพื่อให้เกษตรกรมีรายได้ สามารถนำมาชำระหนี้ให้กับเจ้าหนี้ได้ภายในกำหนดเวลาและมีรายได้ในการประกอบอาชีพอย่างยั่งยืน

1. เห็นชอบให้การดำเนินการตามโครงการนี้ของ ธ.ก.ส. เป็นงบการเงินธุรกรรมนโยบายรัฐ

(Public Service Account : PSA) ภายใต้การกำกับของกระทรวงการคลัง (กค.)

โดยให้กระทรวงเกษตรและสหกรณ์ร่วมกับธนาคารเพื่อการเกษตรและสหกรณ์การเกษตรเร่งปรับโครงสร้างหนี้เกษตรกรกลุ่มเป้าหมายในปีแรกทั้งจำนวน 36,605 ราย และดำเนินการให้แล้วเสร็จภายใน 3 ปี ภายหลังจากที่มีมติคณะรัฐมนตรี ทั้งนี้ ให้กระทรวงเกษตรและสหกรณ์และหน่วยงานที่เกี่ยวข้องรับความเห็นของธนาคารแห่งประเทศไทยไปพิจารณาดำเนินการในส่วนที่เกี่ยวข้องต่อไปด้วย

และให้กระทรวงเกษตรและสหกรณ์ร่วมกับกระทรวงการคลังเร่งรัดตรวจสอบข้อมูลสถานะหนี้สินของเกษตรกรให้เป็นปัจจุบัน รวมทั้งกำหนดแนวทางในการแก้ไขปัญหาหนี้สินของเกษตรกรที่เหมาะสมในระยะยาวเพื่อให้การแก้ไขปัญหาดังกล่าวเป็นไปอย่างยั่งยืน แล้วนำเสนอคณะรัฐมนตรีต่อไป ตามนัยมติคณะรัฐมนตรีเมื่อวันที่ 16 พฤษภาคม 2559 [เรื่อง การแก้ไขปัญหาหนี้สินเกษตรกร จำนวน 478 ราย ตามโครงการปรับโครงสร้างและระบบการผลิตการเกษตร (คปร.) และโครงการแผนฟื้นฟูการเกษตร (ผกก.)]

**11. เรื่อง การเสนอตัวขอเป็นเจ้าภาพการจัดการแข่งขันกีฬายูธโอลิมปิกเกมส์ ครั้งที่ 5 พ.ศ. 2569 (ค.ศ. 2026)**

                   คณะรัฐมนตรีมีมติเห็นชอบในหลักการให้ประเทศไทยแสดงความสนใจที่จะเสนอตัวขอเป็นเจ้าภาพการจัดการแข่งขันกีฬายูธโอลิมปิกเกมส์ ครั้งที่ 5 พ.ศ. 2569 (ค.ศ. 2026) ตามที่กระทรวงการท่องเที่ยวและกีฬา (กก.) เสนอ สำหรับภาระงบประมาณในการจัดการแข่งขันเห็นสมควรให้กระทรวงการท่องเที่ยวและกีฬาจัดทำแผนการปฏิบัติงานและแผนการใช้จ่ายงบประมาณที่ต้องใช้ในการเป็นเจ้าภาพจัดการแข่งขันอย่างคุ้มค่าและประหยัด แล้วเสนอคณะรัฐมนตรีพิจารณาอีกครั้งหนึ่ง ทั้งนี้ ควรกำหนดสัดส่วนค่าใช้จ่ายในการแข่งขันระหว่างคณะกรรมการโอลิมปิกสากลและเมืองที่เป็นเจ้าภาพ (ประเทศไทย) ให้ชัดเจน ส่วนค่าใช้จ่ายในส่วนของเมืองเจ้าภาพจะต้องคำนึงถึงความครอบคลุมของงบประมาณและการนำเงินรายได้จากสิทธิประโยชน์พิจารณาร่วมด้วย ตามความเห็นของ สำนักงบประมาณ

**สาระสำคัญของเรื่อง**

                   กก. เสนอว่า

                   1. การจัดการแข่งขันกีฬายูธโอลิมปิกเกมส์ ครั้งที่ 5 พ.ศ. 2569 (ค.ศ. 2026) เป็นการแข่งขันที่จะก่อให้เกิดประโยชน์ต่อวงการกีฬาของไทย และเป็นการแข่งขันที่มีความสำคัญอีกรายการหนึ่ง ซึ่งผู้เข้าร่วมการแข่งขันเป็นคณะนักกีฬาระดับเยาวชนและเจ้าหน้าที่ จากประเทศสมาชิกทั่วโลก กว่า 200 ประเทศ

                   2. แผนพัฒนาการกีฬาแห่งชาติ ฉบับที่ 6 (พ.ศ. 2560 – 2564) มีวิสัยทัศน์ให้การกีฬาเป็นส่วนสำคัญในการส่งเสริมเศรษฐกิจของประเทศ โดยจัดให้มีโครงสร้างพื้นฐานด้านการกีฬาที่มีมาตรฐาน และอยู่ในระดับชั้นนำของภูมิภาคเอเชีย รวมทั้งการสร้างกิจกรรมด้านการกีฬาในทุกระดับเพื่อเป็นส่วนสำคัญในการพัฒนาเศรษฐกิจไทย ผลักดันให้ภาครัฐและเอกชนมีส่วนร่วมในการสร้าง ส่งเสริมและสนับสนุน อุตสาหกรรมและธุรกิจที่เกี่ยวข้องกับการกีฬา และส่งเสริมการบริหารจัดการกีฬาให้มีมาตรฐานที่ดี ทำให้การกีฬาไทยเป็นที่น่าสนใจสำหรับคนไทยและต่างชาติ ทั้งนักกีฬา ภาคธุรกิจ และภาคประชาชน

                   3. การจัดการแข่งขันกีฬายูธโอลิมปิกเกมส์ ครั้งที่ 5 พ.ศ. 2569 (ค.ศ. 2026) สอดคล้องกับแผนพัฒนาการกีฬาแห่งชาติ ฉบับที่ 6 (พ.ศ. 2560 – 2564) ยุทธศาสตร์ที่ 4 การพัฒนาอุตสาหกรรมกีฬาเพื่อเป็นส่วนสำคัญในการเพิ่มมูลค่าทางเศรษฐกิจ เพื่อสร้างให้ประเทศไทยเป็นศูนย์กลางกีฬา (Sports Hub) ในอาเซียน ตามยุทธศาสตร์การท่องเที่ยวเชิงกีฬา (Sports Tourism) โดยเน้นการจัดแข่งขันมหกรรมกีฬาในระดับนานาชาติ และการจัดการแข่งขันกีฬาชนิดต่าง ๆ ในระดับท้องถิ่น อีกทั้งได้ส่งเสริมให้มีสถานที่เก็บตัวฝึกซ้อมกีฬาหลากหลาย

                   4. ประเทศไทยมีศักยภาพทั้งในด้านมาตรฐานการจัดการแข่งขันกีฬา คุณภาพของบุคลากรกีฬาในภาคส่วนต่าง ๆ ความพร้อมของสถานที่จัดการแข่งขัน อีกทั้งระยะเวลาการดำเนินงานที่เพียงพอ ในการจัดการแข่งขันกีฬายูธโอลิมปิกเกมส์ ครั้งที่ 5 พ.ศ. 2569 (ค.ศ. 2026) ได้

                   5. เพื่อเป็นประโยชน์ในการพัฒนาศักยภาพของนักกีฬาและบุคลากร ตลอดจนคณะกรรมการจัดการแข่งขันในภาคส่วนต่าง ๆ จากการจัดการแข่งขันกีฬายูธโอลิมปิกเกมส์ ครั้งที่ 5 พ.ศ. 2569 (ค.ศ. 2026)

                   6. เพื่อเป็นการสร้างกระแส และปลูกฝังค่านิยมในการออกกำลังกายและการเล่นกีฬาสำหรับเยาวชนและประชาชน อีกทั้งส่งเสริมให้เกิดความสุขจากการชมและเชียร์กีฬา

**ผลที่คาดว่าจะได้รับ**

                   1. เป็นประโยชน์ต่อการพัฒนาวงการกีฬาของประเทศไทย ทั้งนักกีฬา บุคลากรกีฬา และผู้มีส่วนเกี่ยวข้องในวงการกีฬา อีกทั้งการพัฒนา ซ่อมแซม รวมถึงการก่อสร้างสนามแข่งขัน/ฝึกซ้อมกีฬา สิ่งอำนวยความสะดวกสำหรับใช้ในการจัดการแข่งขันอย่างมีมาตรฐานและเป็นที่ยอมรับ จะเป็นปัจจัยช่วยสร้างให้ประเทศไทยเป็นศูนย์กลางกีฬา (Sports Hub) ในอาเซียน ตามยุทธศาสตร์การท่องเที่ยวเชิงกีฬา (Sports Tourism)

                   2. สร้างภาพลักษณ์ที่ดีของประเทศไทยสู่สายตาประชาคมโลก และสร้างความเชื่อมั่นให้กับนักท่องเที่ยวและนักลงทุนนานาชาติ ให้เห็นถึงศักยภาพความพร้อมของประเทศในทุก ๆ ด้าน ทั้งในด้านการท่องเที่ยว เศรษฐกิจ สังคม โดยเฉพาะอย่างยิ่งจะสามารถสร้างรายได้และเงินหมุนเวียนในระบบให้กับประเทศ กว่า 1,000 ล้านบาท

                   3. ประเทศไทยจะมีรายได้จากการใช้จ่ายเงินของนักกีฬาและเจ้าหน้าที่ ผู้แทนองค์กรกีฬาต่าง ๆ ผู้สังเกตการณ์ กว่า 10,000 คน เป็นเงินกว่า 165 ล้านบาท

                   4. ประเทศไทยจะมีรายได้จากการใช้จ่ายเงินของนักท่องเที่ยวต่างชาติที่เดินทางเข้าประเทศไทย เพื่อท่องเที่ยวและสนใจติดตามชมการแข่งขันกีฬายูธโอลิมปิกเกมส์ ครั้งที่ 5 พ.ศ. 2569 (ค.ศ. 2026) กว่า 20,000 คน เป็นเงินกว่า 660 ล้านบาท

                   5. แสดงความเป็นผู้นำด้านอุตสาหกรรมการท่องเที่ยวและกีฬา อีกทั้ง ยังสร้างชื่อเสียงในฐานะเป็นประเทศที่มีการจัดกิจกรรมการแข่งขันที่ยิ่งใหญ่ระดับนานาชาติ ขึ้นในแถบภูมิภาคอาเซียน

                   6. เป็นโอกาสในการนำเสนอความสวยงามของประเทศไทย แหล่งท่องเที่ยว วัฒนธรรมอันดีงาม ผ่านการถ่ายทอดสดการแข่งขันไปทั่วโลก

                   7. เป็นการกระจายรายได้ลงสู่พื้นที่ที่ใช้เป็นสถานที่จัดการแข่งขัน ทำให้ธุรกิจในท้องถิ่น มีโอกาสในการขยายธุรกิจและกระตุ้นการค้าขายในภาค SME ให้มากขึ้นกว่าสภาวการณ์ปกติ

                   8. เกิดการกระจายรายได้ในการจ้างแรงงานในท้องถิ่นและอาสาสมัครในประเทศเพิ่มขึ้น เนื่องจากการจัดการแข่งขันในแต่ละสนามต้องมีการก่อสร้างและปรับปรุง รวมถึงเจ้าหน้าที่ระหว่างการแข่งขันจำนวนมาก

                   9. สร้างแรงบันดาลใจให้นักกีฬาไทย และเยาวชนที่รักการออกกำลังกายและแข่งขันกีฬามีความมุ่งมั่นใฝ่ฝันที่จะก้าวมาเป็นนักกีฬาทีมชาติไทยต่อไป

                   10. สร้างแรงกระตุ้นในการมีส่วนร่วมและความภูมิใจของประชาชนชาวไทย ในการที่ประเทศไทยได้เป็นประเทศเจ้าภาพการจัดการแข่งขันกีฬายูธโอลิมปิกเกมส์ ครั้งที่ 5 พ.ศ. 2569 (ค.ศ. 2026)

|  |
| --- |
| **ต่างประเทศ** |

**12. เรื่อง ขอความเห็นชอบร่างความตกลงว่าด้วยพาณิชย์อิเล็กทรอนิกส์ของอาเซียน**

คณะรัฐมนตรีมีมติเห็นชอบและอนุมัติตามที่กระทรวงพาณิชย์ (พณ.) เสนอ ดังนี้

1. เห็นชอบให้ส่งร่างความตกลงว่าด้วยพาณิชย์อิเล็กทรอนิกส์ของอาเซียน ให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติให้ความเห็นชอบต่อไป

2. อนุมัติให้รัฐมนตรีว่าการกระทรวงพาณิชย์ หรือผู้แทนที่ได้รับมอบหมายจากรัฐมนตรีว่าการกระทรวงพาณิชย์ ลงนามในร่างความตกลงว่าด้วยพาณิชย์อิเล็กทรอนิกส์ของอาเซียน เมื่อสภานิติบัญญัติแห่งชาติให้ความเห็นชอบร่างความตกลงดังกล่าวแล้ว ทั้งนี้ หากมีการแก้ไขถ้อยคำที่มิใช่สาระสำคัญและไม่ขัดต่อผลประโยชน์ของไทย ให้คณะรัฐมนตรีมอบหมายให้ผู้ลงนามเป็นผู้ใช้ดุลยพินิจในเรื่องนั้น ๆ โดยไม่ต้องนำเสนอคณะรัฐมนตรี เพื่อพิจารณาอีก

3. มอบหมายให้กระทรวงการต่างประเทศดำเนินการออกหนังสือมอบอำนาจเต็ม (Full Powers) ให้รัฐมนตรีว่าการกระทรวงพาณิชย์ หรือผู้แทนที่ได้รับมอบหมายจากรัฐมนตรีว่าการกระทรวงพาณิชย์ลงนาม ในร่างความตกลงว่าด้วยพาณิชย์อิเล็กทรอนิกส์ของอาเซียน เมื่อสภานิติบัญญัติแห่งชาติให้ความเห็นชอบ ร่างความตกลงดังกล่าวแล้ว

4. มอบหมายให้ พณ. ประสานหน่วยงานที่เกี่ยวข้องดำเนินการเพื่อปฏิบัติตามพันธกรณีที่กำหนดในร่างความตกลงว่าด้วยพาณิชย์อิเล็กทรอนิกส์ของอาเซียน

5. มอบหมายให้กระทรวงการต่างประเทศแจ้งต่อสำนักเลขาธิการอาเซียนว่าไทยพร้อมที่จะให้ ร่างความตกลงว่าด้วยพาณิชย์อิเล็กทรอนิกส์ของอาเซียนมีผลผูกพันต่อไป เมื่อสภานิติบัญญัติแห่งชาติมีมติเห็นชอบร่างความตกลงดังกล่าว

**สาระสำคัญของเรื่อง**

ร่างความตกลงว่าด้วยพาณิชย์อิเล็กทรอนิกส์ของอาเซียน (The ASEAN Agreement on Electronic Commerce) มีวัตถุประสงค์เพื่ออำนวยความสะดวกให้กับการทำธุรกรรมทางอิเล็กทรอนิกส์ ข้ามพรมแดนระหว่างประเทศสมาชิกอาเซียน พัฒนาความเชื่อมั่นของการใช้พาณิชย์อิเล็กทรอนิกส์ และส่งเสริมการใช้พาณิชย์อิเล็กทรอนิกส์เพื่อลดช่องว่างของระดับการพัฒนาและขับเคลื่อนภูมิภาคไปสู่การเติบโตอย่างทั่วถึง โดยมีเนื้อหาสาระสำคัญประกอบด้วย 19 ข้อบท แบ่งเป็น 5 ส่วน ดังนี้

1. **การอำนวยความสะดวกทางการค้า** ได้แก่ การส่งเสริมการค้าไร้กระดาษ โดยขยายการใช้เอกสารการดำเนินการทางการค้าในรูปแบบอิเล็กทรอนิกส์และใช้เทคโนโลยีสารสนเทศในการแลกเปลี่ยนเอกสารดังกล่าว และการยืนยันตัวบุคคลทางอิเล็กทรอนิกส์และลายมือชื่ออิเล็กทรอนิกส์ โดยจะไม่ปฏิเสธความถูกต้องทางกฎหมายของลายมือชื่ออิเล็กทรอนิกส์และมีมาตรการที่เกี่ยวข้องบนพื้นฐานของแนวปฏิบัติสากล

2. **การพัฒนาสภาพแวดล้อมที่เอื้ออำนวยสำหรับพาณิชย์อิเล็กทรอนิกส์** ได้แก่ การคุ้มครองผู้บริโภคออนไลน์ โดยมีมาตรการให้ความคุ้มครองผู้บริโภคที่ใช้พาณิชย์อิเล็กทรอนิกส์ในระดับที่ใกล้เคียงกับการค้าในรูปแบบอื่น การคุ้มครองข้อมูลส่วนบุคคลออนไลน์ โดยมีมาตรการที่คำนึงถึงหลักการและแนวทางสากล ความมั่นคงไซเบอร์ โดยพัฒนาความสามารถของหน่วยงานที่เกี่ยวข้อง และความโปร่งใสโดยเผยแพร่มาตรการที่เกี่ยวข้อง

3. **การส่งเสริมพาณิชย์อิเล็กทรอนิกส์ข้ามพรมแดน** ได้แก่ การส่งเสริมการโอนข้อมูลข้ามพรมแดนด้วยวิธีทางอิเล็กทรอนิกส์ และการไม่กำหนดให้ต้องตั้งอุปกรณ์ประมวลผลไว้ในประเทศ ซึ่งจะไม่รวมถึงสาขาบริการทางการเงินและขึ้นกับกฎระเบียบภายในประเทศ การชำระเงินทางอิเล็กทรอนิกส์ โดยส่งเสริมระบบที่ปลอดภัยและมั่นคง มีประสิทธิภาพ และทำงานร่วมกันได้ และระบบโลจิสติกส์ โดยให้ความสำคัญกับโลจิสติกส์ข้ามพรมแดนที่มีประสิทธิภาพ รวมทั้งจะต้องพยายามลดต้นทุน ปรับปรุงความเร็ว และพัฒนาความน่าเชื่อถือของห่วงโซ่อุปทานให้ดีขึ้น

4. **ความร่วมมือระหว่างสมาชิก**และการมีส่วนรวมของผู้มีส่วนได้ส่วนเสีย

5. **ข้อบททั่วไป** ที่เกี่ยวข้องกับการนำร่างความตกลงฯ ไปบังคับใช้

ทั้งนี้ ร่างความตกลงว่าด้วยพาณิชย์อิเล็กทรอนิกส์ของอาเซียนจะมีผลใช้บังคับเมื่อได้มีการเก็บรักษาตราสารการอนุวัติการให้สัตยาบันหรือการยอมรับโดยกลุ่มรัฐสมาชิกกับเลขาธิการอาเซียน

**13. เรื่อง ร่างพิธีสารเพื่อแก้ไขเอกสารแนบ 2 ของความตกลงการสำรองข้าวฉุกเฉินของอาเซียนบวกสาม**

คณะรัฐมนตรีมีมติเห็นชอบและอนุมัติตามที่กระทรวงเกษตรและสหกรณ์ (กษ.) เสนอ ดังนี้

1. เห็นชอบต่อร่างพิธีสารเพื่อแก้ไขเอกสารแนบ 2 ของความตกลงการสำรองข้าวฉุกเฉินของอาเซียนบวกสาม (ความตกลงแอปเทอร์)

ทั้งนี้ หากมีความจำเป็นต้องแก้ไขปรับปรุงร่างพิธีสารฯ ในส่วนที่ไม่ใช่สาระสำคัญและไม่ขัดกับหลักการที่คณะรัฐมนตรีได้ให้ความเห็นชอบไว้ ให้ กษ. ดำเนินการได้ โดยให้นำเสนอคณะรัฐมนตรีทราบภายหลัง พร้อมทั้งให้ชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าวตามหลักเกณฑ์ของมติคณะรัฐมนตรีเมื่อวันที่ 30 มิถุนายน 2558 (เรื่อง การจัดทำหนังสือสัญญาเกี่ยวกับความสัมพันธ์ระหว่างประเทศหรือองค์การระหว่างประเทศ)

2. อนุมัติให้รัฐมนตรีว่าการกระทรวงเกษตรและสหกรณ์หรือผู้ที่ได้รับมอบหมายลงนามพิธีสารเพื่อแก้ไขเอกสารแนบ 2 ของความตกลงแอปเทอร์ และมอบหมายให้กระทรวงการต่างประเทศ (กต.) จัดทำหนังสือมอบอำนาจเต็ม (Full Powers) ให้กับรัฐมนตรีว่าการกระทรวงเกษตรและสหกรณ์หรือผู้ที่ได้รับมอบหมายเป็นผู้ลงนามพิธีสารเพื่อแก้ไขเอกสารแนบ 2 ของความตกลงแอปเทอร์

3. อนุมัติการให้สัตยาบัน และหลังจากที่ได้ลงนามพิธีสารเพื่อแก้ไขเอกสารแนบ 2 ของความตกลงแอปเทอร์แล้ว ให้ กต. จัดทำสัตยาบันสาร และยื่นสัตยาบันสารต่อสำนักเลขาธิการอาเซียนเพื่อเก็บรักษา

4. เห็นชอบในหลักการให้สำนักงบประมาณ (สงป.) สนับสนุนงบประมาณให้กับเงินทุนดำเนินงานของกองทุนแอปเทอร์ ในวงเงินประมาณปีละ 8,000 ดอลลาร์สหรัฐเป็นเวลา 5 ปี รวมเป็นเงิน 40,000 ดอลลาร์สหรัฐ ทั้งนี้ ให้ กษ. ประสาน สงป. ต่อไป

และให้ กษ. รับความเห็นของกระทรวงพาณิชย์และสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

**สาระสำคัญของร่างพิธีสารเพื่อแก้ไขเอกสารแนบ 2 ของความตกลงการสำรองข้าวฉุกเฉินของอาเซียนบวกสาม (ความตกลงแอปเทอร์)** เป็นการแก้ไขเพื่อให้ประเทศสมาชิกแอปเทอร์ซึ่งประกอบด้วยประเทศสมาชิกอาเซียน สาธารณรัฐประชาชนจีน ญี่ปุ่น และเกาหลีใต้ จ่ายเงินสนับสนุนการดำเนินงานของสำนักเลขาธิการแอปเทอร์ต่อไปอีก 5 ปี (พ.ศ. 2561 – 2565) โดยประเทศไทยจะต้องจ่ายเงินสนับสนุนสำหรับเงินทุนดำเนินงาน ปีละ 8,000 ดอลลาร์สหรัฐ รวมเป็นเงิน 40,000 ดอลลาร์สหรัฐ (ประมาณ 1.31 ล้านบาท) ซึ่ง กษ. ได้เสนอตั้งงบประมาณสำหรับปี พ.ศ. 2562 รองรับไว้แล้ว

สำหรับองค์กรสำรองข้าวฉุกเฉินของอาเซียนบวกสาม (แอปเทอร์) เป็นกลไกถาวรระหว่างประเทศเพื่อการจัดตั้งระบบสำรองข้าวไว้สำหรับช่วยเหลือด้านมนุษยธรรมในระหว่างประเทศสมาชิกด้วยกันเองกรณีที่ประเทศสมาชิกประสบภัยพิบัติฉุกเฉิน ซึ่งเป็นการเสริมสร้างความมั่นคงด้านอาหารในภาวะไม่ปกติให้กับภูมิภาคโดยไม่กระทบต่อการค้าข้าวในตลาดปกติ โดยแต่ละประเทศจะสำรองข้าวไว้ในรูปสัญญา (Earmarked Reserve) เพื่อให้ประเทศสมาชิกที่ประสบภัยพิบัติสามารถจับคู่ทำสัญญาซื้อข้าวได้อย่างเหมาะสมและรวดเร็ว รวมทั้งให้เปล่าข้าวที่มีอยู่จริง (ในรูปข้าวจริงหรือเงินสด) (Stockpiled Reserve) เพื่อนำไปช่วยเหลือประเทศสมาชิกที่ประสบภัยพิบัติ ซึ่งที่ผ่านมาประเทศไทยได้บริจาคข้าว จำนวน 5,000 ตัน ให้แก่ผู้ประสบภัยจากพายุไห่เยี่ยนในประเทศฟิลิปปินส์ ขณะที่ประเทศไทยเคยได้รับความช่วยเหลือจากเหตุการณ์มหาอุทกภัยในปี 2554 เช่นกัน โดยในการบริหารงานจะมีสำนักเลขานุการแอปเทอร์ (APTERR Secretariat) มีที่ตั้งอยู่ในประเทศไทย ณ อาคารสำนักงานเศรษฐกิจการเกษตรทำหน้าที่บริหารจัดการดำเนินงานตามนโยบาย แผนงาน/โครงการตามที่กำหนดโดยคณะมนตรีแอปเทอร์ (APTERR Council) ซึ่งประกอบด้วยผู้แทนจากประเทศสมาชิก

โดยความตกลงแอปเทอร์กำหนดให้มีกองทุนแอปเทอร์ (APTERR Funds) ซึ่งจัดตั้งขึ้นเพื่อสนับสนุนการดำเนินงานและกิจกรรมของแอปเทอร์ โดยมีจำนวนเงินทุนที่ประเทศสมาชิกต้องสนับสนุนซึ่งระบุไว้ในเอกสารแนบ 2 ของความตกลงแอปเทอร์ ประกอบด้วยเงินกองทุนที่ใช้เฉพาะดอกผล (Endowment Fund - EF) และเงินทุนดำเนินงาน (Operational Cost - OC) เพื่อเป็นค่าใช้จ่ายในการดำเนินงานในช่วง 5 ปีแรก โดยมีแผนว่าหลังจากช่วง 5 ปีแรก สำนักเลขานุการแอปเทอร์จะนำดอกเบี้ยที่ได้จากเงินกองทุนที่ใช้เฉพาะดอกผลมาใช้เป็นค่าใช้จ่ายในการดำเนินงานของสำนักเลขานุการฯ แต่ปรากฏว่าผลตอบแทนจากการฝากเงินกองทุนที่ใช้เฉพาะดอกผลของธนาคารในประเทศไทยต่ำกว่าที่คาดการณ์ไว้ ทำให้ในระหว่างปี พ.ศ. 2556 – 2559 ได้รับดอกเบี้ยเพียง 1,848.34 ดอลลาร์สหรัฐ ซึ่งไม่เพียงพอกับค่าใช้จ่ายของสำนักเลขานุการฯ (ซึ่งในช่วง 5 ปีแรกกำหนดไว้ที่ปีละ 299,000 ดอลลาร์สหรัฐ) ที่ประชุมเจ้าหน้าที่อาวุโสของรัฐมนตรีอาเซียนบวกสามด้านการเกษตรและป่าไม้ ครั้งที่ 16 สมัยพิเศษ (AMAF+3) เมื่อวันที่ 16 สิงหาคม 2560 ณ ประเทศสิงคโปร์ จึงมีมติเห็นชอบการสนับสนุนเงินทุนดำเนินงานให้กับสำนักเลขานุการแอปเทอร์ต่อไปอีกเป็นเวลา 5 ปี (พ.ศ. 2561 - 2565) ในจำนวนเงินเท่ากับเงินทุนดำเนินงานสำหรับ พ.ศ. 2556 – 2560 โดยได้มอบหมายให้สำนักเลขาธิการอาเซียนดำเนินการจัดทำร่างพิธีสารเพื่อแก้ไขเอกสารแนบ 2 ของความตกลงแอปเทอร์ให้ประเทศสมาชิกพิจารณาและดำเนินการตามขั้นตอนภายในประเทศก่อนการลงนามต่อไป

**14. เรื่อง ร่าง Large Grant Agreement (LGA) สำหรับโครงการ Measurable Action for Haze-Free Sustainable Land Management in Southeast Asia (MAHFSA)**

คณะรัฐมนตรีมีมติเห็นชอบร่าง Large Grant Agreement (LGA) สำหรับโครงการ Measurable Action for Haze-Free Sustainable Land Management in Southeast Asia (MAHFSA) และให้เลขาธิการอาเซียนเป็นผู้ลงนามร่าง LGA สำหรับโครงการ MAHFSA ดังกล่าว ในนามของอาเซียนร่วมกับกองทุนระหว่างประเทศเพื่อพัฒนาเกษตรกรรม (International Fund for Agricultural Development - IFAD) ตามที่กระทรวงทรัพยากรธรรมชาติและสิ่งแวดล้อม (ทส.) เสนอ

สำหรับในกรณีที่มีความจำเป็นต้องปรับปรุงถ้อยคำหรือสาระสำคัญของร่างความตกลงฯ ที่คณะรัฐมนตรีได้อนุมัติหรือให้ความเห็นชอบไปแล้ว หากการปรับเปลี่ยนดังกล่าวไม่ขัดกับหลักการที่คณะรัฐมนตรีได้อนุมัติหรือให้ความเห็นชอบไว้ ให้ ทส. สามารถดำเนินการได้โดยนำเสนอคณะรัฐมนตรีทราบภายหลัง พร้อมทั้งชี้แจงเหตุผลและประโยชน์ที่ไทยได้รับจากการปรับเปลี่ยนดังกล่าวด้วยตามนัยมติคณะรัฐมนตรี (30 มิถุนายน 2558)

**สาระสำคัญของร่าง Large Grant Agreement (LGA) สำหรับโครงการ Measurable Action for Haze-Free Sustainable Land Management in Southeast Asia (MAHFSA)** มีวัตถุประสงค์เพื่อลดปัญหาหมอกควันในภูมิภาคอาเซียนผ่านการส่งเสริมขีดความสามารถในการเฝ้าระวัง คาดการณ์และดำเนินการเกี่ยวกับไฟและหมอกควัน ส่งเสริมการแลกเปลี่ยนความรู้และแนวปฏิบัติเกี่ยวกับการรับมือหมอกควันระหว่างประเทศสมาชิกและหุ้นส่วนภายนอก และสร้างเวทีการประสานงานด้านนโยบายและโครงการต่าง ๆ ด้านการแก้ไขปัญหาหมอกควัน โดยโครงการดังกล่าวได้รับการสนับสนุนงบประมาณจาก IFAD จำนวน 3.5 ล้านดอลลาร์สหรัฐ เพื่อแก้ปัญหามลพิษหมอกควันอันเนื่องมาจากป่าพรุ โดยมีพื้นที่ดำเนินการในสาธารณรัฐอินโดนีเซียและประเทศมาเลเซีย ซึ่งจะเป็นประโยชน์ต่อการจัดการปัญหามลพิษหมอกควันข้ามแดน

**15. เรื่อง การจัดตั้งสำนักงานเศรษฐกิจและการค้าฮ่องกงประจำประเทศไทย**

คณะรัฐมนตรีมีมติอนุมัติและเห็นชอบตามที่กระทรวงการต่างประเทศเสนอ ดังนี้

1. อนุมัติในหลักการของร่างพระราชบัญญัติคุ้มครองการดำเนินงานของสำนักงานเศรษฐกิจและ

การค้าฮ่องกงประจำประเทศไทย พ.ศ. ....

1. เห็นชอบหนังสือจากรัฐบาลสาธารณรัฐประชาชนจีนซึ่งแจ้งว่า รัฐบาลสาธารณรัฐประชาชนจีน

ได้ให้ความเห็นชอบต่อการจัดตั้ง HKETO ประจำประเทศไทย และร่างหนังสือตอบจากกระทรวงการต่างประเทศในนามรัฐบาลไทย ถึงสถานเอกอัครราชทูตสาธารณรัฐประชาชนจีนประจำประเทศไทยในนามรัฐบาลสาธารณรัฐประชาชนจีน และพิจารณานำเสนอต่อสภานิติบัญญัติแห่งชาติ เพื่อพิจารณาให้ความเห็นชอบต่อไปตามมาตรา 178 วรรคสองของรัฐธรรมนูญแห่งราชอาณาจักรไทย พ.ศ. 2560 ทั้งนี้ หากมีการปรับแก้ไขร่างหนังสือตอบจากกระทรวงการต่างประเทศ โดยไม่ใช่สาระสำคัญ กระทรวงการต่างประเทศไม่ต้องนำเสนอให้คณะรัฐมนตรีพิจารณาอีก

1. อนุมัติให้กระทรวงการต่างประเทศมีหนังสือตอบสถานเอกอัครราชทูตสาธารณรัฐประชาชนจีน

ประจำประเทศไทย ในนามรัฐบาลไทย เมื่อร่างพระราชบัญญัติคุ้มครองการดำเนินงานของสำนักงานเศรษฐกิจและการค้าฮ่องกงประจำประเทศไทย พ.ศ. .... มีผลใช้บังคับแล้ว

**ร่างพระราชบัญญัติคุ้มครองการดำเนินงานของสำนักงานเศรษฐกิจและการค้าฮ่องกง ประจำประเทศไทย พ.ศ. ....** มีสาระสำคัญ ดังนี้

1. เพื่อให้สถานะนิติบุคคลแก่ HKETO ประจำประเทศไทยและให้ถือว่ามีภูมิลำเนาในประเทศไทย

(มาตรา 4 (1))

1. เพื่อให้เอกสิทธิ์และความคุ้มกัน รวมทั้งการอำนวยความสะดวกในการดำเนินงานของ

HKETO ประจำประเทศไทย แก่สำนักงานและเจ้าหน้าที่ของสำนักงาน ตามหนังสือแลกเปลี่ยนระหว่างรัฐบาลไทยกับรัฐบาลสาธารณรัฐประชาชนจีน ซึ่งรวมถึงเอกสารเกี่ยวกับเอกสิทธิ์และความคุ้มกันสำหรับการอำนวยความสะดวกในการดำเนินงานของสำนักงานเศรษฐกิจและการค้าฮ่องกงที่กรุงเทพมหานคร ประเทศไทย และภาคผนวก การอำนวยความสะดวก เอกสิทธิ์และความคุ้มกันเพิ่มเติมที่แนบท้ายหนังสือดังกล่าว (มาตรา 4 (2))

**16. เรื่อง ร่างยุทธศาสตร์กรุงโตเกียว ค.ศ. 2018 เพื่อความร่วมมือลุ่มน้ำโขงกับญี่ปุ่น**

คณะรัฐมนตรีมีมติเห็นชอบตามที่กระทรวงการต่างประเทศ (กต.) เสนอ ดังนี้

1. เห็นชอบต่อร่างยุทธศาสตร์กรุงโตเกียว ค.ศ. 2018 เพื่อความร่วมมือลุ่มน้ำโขงกับญี่ปุ่น

2. ให้นายกรัฐมนตรีหรือผู้ได้รับมอบหมาย ร่วมให้การรับรองร่างยุทธศาสตร์กรุงโตเกียวฯ

ทั้งนี้ ในกรณีที่มีความจำเป็นต้องแก้ไขปรับปรุงถ้อยคำของร่างยุทธศาสตร์กรุงโตเกียวฯ ในส่วนที่ไม่ใช่สาระสำคัญและไม่ขัดกับหลักการที่คณะรัฐมนตรีได้ให้ความเห็นชอบไว้ ให้ กต. สามารถดำเนินการได้โดยให้นำเสนอคณะรัฐมนตรีทราบภายหลัง พร้อมทั้งให้ชี้แจงเหตุผลและประโยชน์ที่ประเทศไทยได้รับจากการปรับเปลี่ยนดังกล่าวด้วย

**สาระสำคัญของร่างยุทธศาสตร์กรุงโตเกียว ค.ศ. 2018 เพื่อความร่วมมือลุ่มน้ำโขงกับญี่ปุ่น** จัดทำขึ้นจากการทบทวนความสำเร็จของการพัฒนาโครงการความร่วมมือที่ผ่านมาภายใต้ยุทธศาสตร์กรุงโตเกียว ค.ศ. 2015 เพื่อความร่วมมือลุ่มน้ำโขงกับญี่ปุ่น (ฉบับเดิม) และเพื่อแสดงเจตนารมณ์และความมุ่งมั่นที่จะสานต่อการพัฒนาอย่างมีคุณภาพ (Quality Growth) และการพัฒนาที่ยั่งยืน มั่นคง และคำนึงถึงสิ่งแวดล้อม โดยสาระสำคัญของร่างยุทธศาสตร์กรุงโตเกียวฯ ครอบคลุมสาขาความร่วมมือระหว่างกัน (6 ประเทศ คือ ราชอาณาจักรกัมพูชา สาธารณรัฐประชาธิปไตยประชาชนลาว สาธารณรัฐแห่งสหภาพเมียนมา ประเทศไทย สาธารณรัฐสังคมนิยมเวียดนาม และประเทศญี่ปุ่น) แบ่งออกเป็น 3 เสาหลัก ได้แก่ (1) การพัฒนาความเชื่อมโยงที่ดีและมีประสิทธิภาพที่หลายรูปแบบ ทั้งทางบก ทางน้ำ และทางอากาศ (2) การสร้างสังคมที่มีประชาชนเป็นศูนย์กลางผ่านความเชื่อมโยงระดับประชาชนและการพัฒนาทรัพยากรมนุษย์ และ (3) การสร้างความเป็นรูปธรรมและความตระหนักรู้ต่ออนุภูมิภาคลุ่มน้ำโขงสีเขียว โดยการดำเนินการความร่วมมือในสาขาดังกล่าวจะดำเนินการภายใต้ความร่วมมือที่เกี่ยวข้องที่ผ่านมาที่ครอบคลุมใน 3 ประเด็น ได้แก่ 1) การดำเนินการตามแผนแม่บทยุทธศาสตร์ความร่วมมือทางเศรษฐกิจ อิรวดี – เจ้าพระยา – แม่โขง ระยะ 5 ปี (ค.ศ. 2019 – 2023) 2) ยุทธศาสตร์อินโด – แปซิฟิกที่เสรีและเปิดกว้าง และ 3) เป้าหมายการพัฒนาที่ยั่งยืน นอกจากนี้ ร่างยุทธศาสตร์กรุงโตเกียวฯ ยังได้มีการระบุแนวทางการดำเนินการร่วมกันที่ให้ความสำคัญกับประเด็นภูมิภาคและโลก เช่น การใช้ขีปนาวุธของเกาหลีเหนือ เป็นต้น ทั้งนี้ จะมีการรับรองร่างยุทธศาสตร์กรุงโตเกียวฯ ในการประชุมผู้นำกรอบความร่วมมือลุ่มน้ำโขงกับญี่ปุ่น ครั้งที่ 10 ที่จะจัดขึ้นในวันที่ 9 ตุลาคม 2561 ณ กรุงโตเกียว ประเทศญี่ปุ่น โดยมีนายกรัฐมนตรีหรือผู้ได้รับมอบหมายร่วมให้การรับรองร่างยุทธศาสตร์ดังกล่าว

**17. เรื่อง ขอความเห็นชอบต่อเอกสารที่จะมีการลงนามในการประชุมรัฐมนตรีอาเซียนด้านการเกษตรและป่าไม้ ครั้งที่ 40 และการประชุมที่เกี่ยวข้อง**

คณะรัฐมนตรีมีมติเห็นชอบและอนุมัติตามที่กระทรวงเกษตรและสหกรณ์ (กษ.) เสนอ ดังนี้

1. เห็นชอบ และอนุมัติให้มีการลงนามในร่างบันทึกความเข้าใจระหว่างรัฐบาลของรัฐสมาชิกสมาคมประชาชาติแห่งเอเชียตะวันออกเฉียงใต้และรัฐบาลสาธารณรัฐประชาชนจีนว่าด้วยความร่วมมือด้านอาหารและการเกษตร และร่างบันทึกความเข้าใจระหว่างรัฐบาลของรัฐสมาชิกสมาคมประชาชาติแห่งเอเชียตะวันออกเฉียงใต้และองค์การอาหารและเกษตรแห่งสหประชาชาติว่าด้วยการส่งเสริมความร่วมมือด้านการเกษตรและป่าไม้

2. อนุมัติในหลักการว่า ก่อนที่จะมีการลงนาม หากมีความจำเป็นต้องปรับปรุงแก้ไขร่างบันทึกความเข้าใจฯ ในประเด็นที่ไม่ใช่หลักการสำคัญ ให้ กษ. ดำเนินการได้โดยไม่ต้องเสนอคณะรัฐมนตรีพิจารณาอีก

3. อนุมัติให้รัฐมนตรีว่าการกระทรวงเกษตรและสหกรณ์หรือผู้ที่รัฐมนตรีว่าการกระทรวงเกษตรและสหกรณ์มอบหมาย เป็นผู้ลงนามในร่างบันทึกความเข้าใจฯ

4. มอบหมายกระทรวงการต่างประเทศจัดทำหนังสือมอบอำนาจเต็ม (Full Powers) ให้แก่ผู้ลงนามในข้อ 3

**สาระสำคัญของเรื่อง**

การประชุมรัฐมนตรีอาเซียนด้านการเกษตรและป่าไม้ ครั้งที่ 40 และการประชุมที่เกี่ยวข้องจะมีการลงนามในบันทึกความเข้าใจฯ จำนวน 2 ฉบับ โดยมีสาระสำคัญ ดังนี้

1. **ร่างบันทึกความเข้าใจระหว่างรัฐบาลของรัฐสมาชิกสมาคมประชาชาติแห่งเอเชียตะวันออกเฉียงใต้และรัฐบาลสาธารณรัฐประชาชนจีนว่าด้วยความร่วมมือด้านอาหารและการเกษตร**

1.1 ร่างบันทึกความเข้าใจฯ นี้มีวัตถุประสงค์เพื่อส่งเสริมการแลกเปลี่ยนความร่วมมือระหว่างประเทศภาคี ส่งเสริมการพัฒนาที่ยั่งยืนด้านการเกษตรในภูมิภาค ส่งเสริมความสามารถในการแข่งขันของผลิตภัณฑ์การเกษตร และสร้างความมั่นใจเรื่องความปลอดภัยด้านอาหารและความมั่นคงทางอาหารในภูมิภาค

1.2 สาขาความร่วมมือที่สำคัญของร่างบันทึกความเข้าใจฯ นี้ อาทิ การส่งเสริมการพัฒนาเกษตรสีเขียว การทำการเกษตรโดยใช้นวัตกรรม การใช้ทรัพยากรการเกษตรอย่างยั่งยืน การส่งเสริมความร่วมมือในการพัฒนาการเพาะเลี้ยงสัตว์น้ำและการบริหารจัดการด้านการประมง การส่งเสริมความร่วมมือด้านการวิจัยและพัฒนา นโยบาย กฎระเบียบทางการค้า การแลกเปลี่ยนประสบการณ์ด้านการผลิตทางการเกษตรที่สามารถปรับตัวต่อการเปลี่ยนแปลงสภาพภูมิอากาศ การลดการสูญเสียอาหารและขยะอาหาร รวมทั้งการป้องกันและการบรรเทาผลกระทบจากภัยพิบัติทางธรรมชาติ การส่งเสริมการประยุกต์ใช้เทคโนโลยีสารสนเทศในด้านอาหารและการเกษตร การส่งเสริมการมีส่วนร่วมของผู้ผลิตรายย่อย วิสาหกิจขนาดกลางและขนาดย่อม การส่งเสริมการพัฒนาเกษตรกรสหกรณ์การเกษตรและประมง การส่งเสริมการประสานงานด้านนโยบายผ่านเวทีการประชุมความร่วมมืออาเซียน-จีน ด้านการเกษตร ความร่วมมืออาเซียนด้านการเกษตรและป่าไม้บวกสาม ความร่วมมือทางเศรษฐกิจในอนุภูมิภาคลุ่มแม่น้ำโขงและกรอบความร่วมมือแม่โขง-ล้านช้าง

2. **ร่างบันทึกความเข้าใจระหว่างรัฐบาลของรัฐสมาชิกสมาคมประชาชาติแห่งเอเชียตะวันออกเฉียงใต้และองค์การอาหารและเกษตรแห่งสหประชาชาติว่าด้วยการส่งเสริมความร่วมมือด้านการเกษตรและป่าไม้**

2.1 ร่างบันทึกความเข้าใจฯ นี้เป็นกรอบแนวทางที่มีความสนใจร่วมกันในการสนับสนุนความพยายามของกลุ่มรัฐสมาชิกอาเซียนในการส่งเสริมความร่วมมือระดับภูมิภาค เพื่อให้บรรลุเป้าหมายการพัฒนาที่ยั่งยืนความมั่นคงด้านอาหารเพื่อคนทั้งมวล ภายใต้กรอบการพัฒนาด้านการเกษตรอย่างยั่งยืน การขจัดความหิวโหยและภาวะทุพโภชนาการ

2.2 วัตถุประสงค์ของบันทึกความเข้าใจฉบับนี้ เพื่อส่งเสริมความร่วมมือด้านการเกษตร ป่าไม้ ความมั่นคงทางอาหารความปลอดภัยด้านอาหาร ในบริบทของภาคอาหารและการเกษตร การจัดการทรัพยากรธรรมชาติอย่างยั่งยืน การตอบสนองต่อการเปลี่ยนแปลงสภาพภูมิอากาศ การอนุรักษ์ความหลากหลายทางชีวภาพ การขจัดความยากจน การส่งเสริมการให้ความช่วยเหลือด้านเทคนิคเพื่อเพิ่มศักยภาพด้านการป้องกันการทำประมงผิดกฎหมาย ขาดการรายงาน และไร้การควบคุม รวมทั้งการส่งเสริมและกระชับความร่วมมือที่มีอยู่ระหว่างทั้งสองฝ่าย

ทั้งนี้ การประชุมรัฐมนตรีอาเซียนด้านการเกษตรและป่าไม้ ครั้งที่ 40 และการประชุมที่เกี่ยวข้องจะจัดขึ้นระหว่างวันที่ 11 – 12 ตุลาคม 2561 ณ กรุงฮานอย สาธารณรัฐสังคมนิยมเวียดนาม

**18. เรื่อง ร่างแถลงการณ์ร่วม (Joint Communique) ว่าด้วยความเป็นหุ้นส่วนระหว่างรัฐบาลแห่งราชอาณาจักรไทยและ UNIDO**

คณะรัฐมนตรีมีมติเห็นชอบและอนุมัติตามที่กระทรวงอุตสาหกรรม (อก.) เสนอ ดังนี้

1. เห็นชอบต่อร่างแถลงการณ์ร่วม (Joint Communique) ว่าด้วยความเป็นหุ้นส่วนระหว่างรัฐบาลแห่งราชอาณาจักรไทยและองค์การพัฒนาอุตสาหกรรมแห่งสหประชาชาติ (United Nations Industrial Development Organization: UNIDO)

2. หากมีความจำเป็นต้องแก้ไขปรับปรุงถ้อยคำของร่างแถลงการณ์ร่วมฯ ในส่วนที่มิใช่สาระสำคัญ เพื่อให้สอดคล้องกับผลประโยชน์และนโยบายของไทย ให้ อก. สามารถพิจารณาดำเนินการได้ โดยไม่ต้องนำเสนอคณะรัฐมนตรีเพื่อพิจารณาอีกครั้ง

3. อนุมัติให้รัฐมนตรีว่าการกระทรวงอุตสาหกรรม หรือผู้ที่ได้รับมอบหมายเป็นผู้ประกาศเจตนารมณ์ตามความร่วมมือของร่างแถลงการณ์ร่วมดังกล่าว

**สาระสำคัญของร่างแถลงการณ์ร่วมฯ เป็นการกล่าวถึงความร่วมมือในโครงการต่าง ๆ ของไทยกับ UNIDO** ตั้งแต่ช่วงเริ่มต้นการเป็นสมาชิกจนถึงปัจจุบัน และระบุถึงการใช้โอกาสที่ นาย Li Yong ผู้อำนวยการใหญ่ UNIDO มีกำหนดการเดินทางเยือนประเทศไทยอย่างเป็นทางการ ระหว่างวันที่ 3 – 5 ตุลาคม 2561 ในการกระชับความเป็นหุ้นส่วนระหว่างกันภายใต้กรอบความร่วมมือเชิงยุทธศาสตร์ (พ.ศ. 2561 – 2564) ระหว่างไทยและ UNIDO ที่ได้ลงนามไปแล้ว เมื่อวันที่ 28 พฤศจิกายน 2560 ดังนี้

1. ในปี 2561 ประเทศไทยจะฉลองความสัมพันธ์ครบรอบ 50 ปี ในการเป็นสมาชิก UNIDO และยืนยันที่จะกระชับความสัมพันธ์ให้แน่นแฟ้นยิ่งขึ้น

2. กล่าวถึงความก้าวหน้าจากการดำเนินงานภายใต้กรอบความร่วมมือเชิงยุทธศาสตร์ฯ ซึ่งมีกิจกรรมที่ได้ดำเนินการแล้วเสร็จ จำนวน 2 โครงการ ในเดือนกรกฎาคม 2561 ณ กรุงเทพฯ และกำลังเตรียมการเพื่อดำเนินโครงการในระยะต่อไป

3. กล่าวถึงการดำเนินความร่วมมือภายใต้กรอบความร่วมมือเชิงยุทธศาสตร์อย่างต่อเนื่องต่อไป รวมถึงแสดงความยินดีในการจัดการประชุมอุตสาหกรรมสีเขียว (Green Industry Conference : GIC) ครั้งที่ 5 ระหว่างวันที่ 3 -5 ตุลาคม 2561 ณ ประเทศไทย ซึ่งจัดโดย UNIDO คณะกรรมาธิการเศรษฐกิจและสังคมแห่งสหประชาชาติประจำภูมิภาคเอเชีย-แปซิฟิก (UNESCAP) ร่วมกับรัฐบาลไทย

4. กล่าวถึงการรื้อฟื้นการจัดทำความตกลงของประเทศเจ้าภาพ (Host Country Agreement) ระหว่างไทยกับ UNIDO รวมถึงการตระหนักร่วมถึงสถานะของประเทศไทยในการเป็นประเทศที่มีรายได้ปานกลางค่อนข้างสูงซึ่งประสบกับความท้าทายในการได้รับการสนับสนุนด้านการเงิน ทั้งสองฝ่ายจึงตกลงที่จะแสวงหาความร่วมมือจากประเทศใหม่ ๆ ตลอดจนพิจารณาการใช้งบประมาณของไทยในการดำเนินโครงการต่าง ๆ

**19. เรื่อง ร่างปฏิญญาระดับรัฐมนตรีในการมีความร่วมมือระดับภูมิภาคเพื่อใช้ประโยชน์จากอวกาศเพื่อการพัฒนาแบบยั่งยืน และแผนปฏิบัติการว่าด้วยการใช้ประโยชน์จากอวกาศเพื่อการพัฒนาแบบยั่งยืนในภูมิภาคเอเชียแปซิฟิก (Asia – Pacific Plan of Action on Space Applications for Sustainable Development) ค.ศ. 2018 – 2030**

คณะรัฐมนตรีมีมติเห็นชอบและอนุมัติตามที่กระทรวงดิจิทัลเพื่อเศรษฐกิจและสังคม เสนอ ดังนี้

1. เห็นชอบ (ร่าง) ปฏิญญาระดับรัฐมนตรีในการมีความร่วมมือระดับภูมิภาคเพื่อใช้ประโยชน์จากอวกาศเพื่อการพัฒนาแบบยั่งยืน และ (ร่าง) แผนปฏิบัติการว่าด้วยการใช้ประโยชน์จากอวกาศเพื่อการพัฒนาแบบยั่งยืนในภูมิภาคเอเชียแปซิฟิก (Asia – Pacific Plan of Action on Space Applications for Sustainable Development) ค.ศ. 2018 – 2030 เป็นเอกสารผลลัพธ์ของการประชุมรัฐมนตรีว่าด้วยการใช้ประโยชน์จากอวกาศเพื่อการพัฒนาแบบยั่งยืนในภูมิภาคเอเชียและแปซิฟิก สมัยที่ 3 ในวันที่ 10 ตุลาคม 2561 **ซึ่งมีสาระสำคัญ** คือ การแนะแนวทางการพัฒนาอย่างยั่งยืนในภูมิภาคเอเชีย – แปซิฟิก ในการประยุกต์ใช้เทคโนโลยีอวกาศ ภูมิสารสนเทศ และนวัตกรรมดิจิทัลที่เกี่ยวข้อง เพื่อการประเมิน เฝ้าระวัง บริหารจัดการและแก้ไขประเด็นปัญหาเฉพาะทั้งหมด 6 ประเด็น ได้แก่ 1) การบริหารจัดการความเสี่ยงจากภัยพิบัติ 2) การบริหารจัดการทรัพยากรธรรมชาติ 3) ความเชื่อมโยงในภูมิภาค 4) การพัฒนาทางสังคม 5) พลังงาน และ 6) การเปลี่ยนแปลงสภาพภูมิอากาศ

2. อนุมัติให้รองนายกรัฐมนตรี รัฐมนตรีว่าการกระทรวงดิจิทัลเพื่อเศรษฐกิจและสังคม หรือผู้แทนที่ได้รับมอบหมายร่วมรับรองในปฏิญญาฯ และแผนปฏิบัติการฯ ทั้งนี้ หากมีการปรับปรุงแก้ไขปฏิญญาฯ และแผนปฏิบัติการฯ ในส่วนที่ไม่ใช่สาระสำคัญก่อนการรับรอง ให้กระทรวงดิจิทัลเพื่อเศรษฐกิจและสังคมสามารถดำเนินการต่อไปได้ โดยให้นำเสนอคณะรัฐมนตรีเพื่อทราบในภายหลัง

|  |
| --- |
| **แต่งตั้ง** |

**20. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงการคลัง)**

คณะรัฐมนตรีมีมติอนุมัติตามที่กระทรวงการคลังเสนอแต่งตั้ง **นางญาณี แสงศรีจันทร์** รองอธิบดีกรมบัญชีกลาง ให้ดำรงตำแหน่ง ที่ปรึกษาด้านพัฒนาระบบการเงินการคลัง (นักวิชาการคลังทรงคุณวุฒิ) กรมบัญชีกลาง กระทรวงการคลัง ตั้งแต่วันที่ 13 กรกฎาคม 2561 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**21. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงมหาดไทย)**

คณะรัฐมนตรีมีมติอนุมัติตามที่กระทรวงมหาดไทยเสนอแต่งตั้ง **นายเสถียร เจริญเหรียญ** ผู้อำนวยการสำนักวิศวกรรมโครงสร้างและงานระบบ กรมโยธาธิการและผังเมือง ให้ดำรงตำแหน่ง วิศวกรใหญ่ (วิศวกรโยธาทรงคุณวุฒิ) กรมโยธาธิการและผังเมือง กระทรวงมหาดไทย ตั้งแต่วันที่ 5 เมษายน 2561 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**22. เรื่อง ขออนุมัติแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงดิจิทัลเพื่อเศรษฐกิจและสังคม)**

คณะรัฐมนตรีมีมติอนุมัติตามที่กระทรวงดิจิทัลเพื่อเศรษฐกิจและสังคมเสนอแต่งตั้งข้าราชการพลเรือนสามัญ ให้ดำรงตำแหน่งประเภทบริหารระดับสูง จำนวน 2 ราย ดังนี้

1. แต่งตั้ง **นางวรรณพร เทพหัสดิน ณ อยุธยา** เลขาธิการคณะกรรมการดิจิทัลเพื่อเศรษฐกิจและสังคมแห่งชาติ สำนักงานคณะกรรมการดิจิทัลเพื่อเศรษฐกิจและสังคมแห่งชาติ ดำรงตำแหน่ง รองปลัดกระทรวง สำนักงานปลัดกระทรวง กระทรวงดิจิทัลเพื่อเศรษฐกิจและสังคม

2. รับโอน **นางปิยนุช วุฒิสอน** ที่ปรึกษาด้านนโยบายและแผนงาน (นักวิเคราะห์นโยบายและแผนทรงคุณวุฒิ) สำนักงานคณะกรรมการพัฒนาการเศรษฐกิจและสังคมแห่งชาติ สำนักนายกรัฐมนตรี และแต่งตั้งให้ดำรงตำแหน่ง เลขาธิการคณะกรรมการดิจิทัลเพื่อเศรษฐกิจและสังคมแห่งชาติ สำนักงานคณะกรรมการดิจิทัลเพื่อเศรษฐกิจและสังคมแห่งชาติ กระทรวงดิจิทัลเพื่อเศรษฐกิจและสังคม โดยผู้มีอำนาจสั่งบรรจุทั้งสองฝ่ายได้ตกลงยินยอมการโอน

ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป เพื่อทดแทนผู้เกษียณอายุราชการ และทดแทนตำแหน่งที่จะว่าง ตามลำดับ

**23. เรื่อง แต่งตั้งกรรมการอื่นในคณะกรรมการกำกับสำนักงานการบินพลเรือนแห่งประเทศไทย**

คณะรัฐมนตรีมีมติอนุมัติตามที่กระทรวงคมนาคมเสนอแต่งตั้งให้ **นางสาริณี อังศุสิงห์** เป็นกรรมการอื่น (ผู้ทรงคุณวุฒิด้านบริหารกิจการการบินพาณิชย์) ในคณะกรรมการกำกับสำนักงานการบินพลเรือนแห่งประเทศไทย ทั้งนี้ ตั้งแต่วันที่ 2 ตุลาคม 2561 เป็นต้นไป

**24. เรื่อง การแต่งตั้งกรรมการในคณะกรรมการสภาการศึกษา แทนกรรมการที่เป็นผู้แทนองค์กรศาสนาอื่นที่พ้นจากตำแหน่งก่อนครบวาระ**

คณะรัฐมนตรีมีมติรับทราบและเห็นชอบตามที่กระทรวงศึกษาธิการเสนอ ดังนี้

1. รับทราบกรณี นายปานชัย สิงห์สัจเทพ กรรมการที่เป็นผู้แทนองค์กรศาสนาอื่นในคณะกรรมการสภาการศึกษา ที่พ้นจากตำแหน่งก่อนครบวาระเมื่อวันที่ 21 กันยายน 2561 เนื่องจากลาออก

2. เห็นชอบแต่งตั้ง **นายกิตติพันธ์ ใจดี** อุปนายกสมาคมนามธารีสังคัตแห่งประเทศไทย (ศาสนาซิกข์) เป็นกรรมการที่เป็นผู้แทนองค์กรศาสนาอื่นในคณะกรรมการสภาการศึกษา แทนผู้ที่พ้นจากตำแหน่ง ทั้งนี้ ตั้งแต่วันที่ 2 ตุลาคม 2561 เป็นต้นไป

**25. เรื่อง การมอบหมายผู้แทนหน่วยงานภาครัฐเป็นกรรมการและผู้ช่วยเลขานุการในคณะกรรมการต่อต้านการทุจริตแห่งชาติตามคำสั่งคณะรักษาความสงบแห่งชาติ ที่ 2/2561**

คณะรัฐมนตรีมีมติรับทราบและอนุมัติตามที่สำนักงานคณะกรรมการป้องกันและปราบปรามการทุจริตในภาครัฐ (สำนักงาน ป.ป.ท.) เสนอ ดังนี้

1. รับทราบคำสั่งคณะรักษาความสงบแห่งชาติ ที่ 2/2561 เรื่อง การปรับปรุงองค์ประกอบของคณะกรรมการต่อต้านการทุจริตแห่งชาติ ลงวันที่ 8 มิถุนายน พุทธศักราช 2561 และคำสั่งคณะรักษาความสงบแห่งชาติ ที่ 3/2561 เรื่อง แต่งตั้งคณะกรรมการต่อต้านการทุจริตแห่งชาติ ลงวันที่ 14 สิงหาคม พุทธศักราช 2561

2. อนุมัติมอบหมายให้**ผู้แทนสำนักเลขาธิการนายกรัฐมนตรีเป็นกรรมการและผู้ช่วยเลขานุการ**ในคณะกรรมการต่อต้านการทุจริตแห่งชาติภายในคณะรักษาความสงบแห่งชาติ ในส่วนของผู้แทนหน่วยงานภาครัฐตามข้อ 2 (8) ของคำสั่งคณะรักษาความสงบแห่งชาติ ที่ 2/2561 เรื่อง การปรับปรุงองค์ประกอบของคณะกรรมการต่อต้านการทุจริตแห่งชาติ ลงวันที่ 8 มิถุนายน พุทธศักราช 2561

**26. เรื่อง การโอนข้าราชการให้ดำรงตำแหน่งในกรอบอัตรากำลังชั่วคราวเป็นกรณีพิเศษในสำนักนายกรัฐมนตรี ตามคำสั่งหัวหน้าคณะรักษาความสงบแห่งชาติ ที่ 16/2558**

คณะรัฐมนตรีมีมติอนุมัติตามที่รองนายกรัฐมนตรี (นายวิษณุ เครืองาม) เสนอรับโอนและแต่งตั้งข้าราชการพลเรือนสามัญ ให้ดำรงตำแหน่งประเภทบริหารระดับสูง และประเภทวิชาการระดับทรงคุณวุฒิ รวม 2 ราย ดังนี้

1. **นายชัยพฤกษ์ เสรีรักษ์** เลขาธิการสภาการศึกษา (นักบริหารระดับสูง) สำนักงานเลขาธิการสภาการศึกษา กระทรวงศึกษาธิการ ดำรงตำแหน่ง ที่ปรึกษาพิเศษประจำสำนักนายกรัฐมนตรี (นักบริหารระดับสูง) สำนักงานปลัดสำนักนายกรัฐมนตรี สำนักนายกรัฐมนตรี

2. **นายมงคลชัย สมอุดร** ที่ปรึกษาด้านมาตรฐานอาชีวศึกษาเกษตรกรรมและประมง (นักวิชาการศึกษาระดับทรงคุณวุฒิ) สำนักงานคณะกรรมการการอาชีวศึกษา กระทรวงศึกษาธิการ ดำรงตำแหน่ง นักวิชาการทรงคุณวุฒิพิเศษประจำสำนักนายกรัฐมนตรี (นักวิชาการศึกษาระดับทรงคุณวุฒิ) สำนักงานปลัดสำนักนายกรัฐมนตรี สำนักนายกรัฐมนตรี

ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป ตามข้อ 1 วรรคหนึ่ง ของคำสั่งหัวหน้าคณะรักษาความสงบแห่งชาติ ที่ 16/2558 ลงวันที่ 15 พฤษภาคม พุทธศักราช 2558 โดยผู้มีอำนาจสั่งบรรจุทั้งสองฝ่ายได้ตกลงยินยอมในการโอนด้วยแล้ว

**27. เรื่อง การโอนข้าราชการให้ดำรงตำแหน่งในกรอบอัตรากำลังชั่วคราวเป็นกรณีพิเศษในสำนักนายกรัฐมนตรี ตามคำสั่งหัวหน้าคณะรักษาความสงบแห่งชาติ ที่ 16/2558**

คณะรัฐมนตรีมีมติอนุมัติตามที่รองนายกรัฐมนตรี (นายวิษณุ เครืองาม) เสนอรับโอน **นายบุญส่ง จำปาโพธิ์** รองเลขาธิการคณะกรรมการการอาชีวศึกษา (นักบริหารระดับสูง) สำนักงานคณะกรรมการการอาชีวศึกษา กระทรวงศึกษาธิการ และแต่งตั้งให้ดำรงตำแหน่ง ที่ปรึกษาพิเศษประจำสำนักนายกรัฐมนตรี (นักบริหารระดับสูง) สำนักงานปลัดสำนักนายกรัฐมนตรี สำนักนายกรัฐมนตรี ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป ตามข้อ 1 วรรคหนึ่ง ของคำสั่งหัวหน้าคณะรักษาความสงบแห่งชาติ ที่ 16/2558 ลงวันที่ 15 พฤษภาคม พุทธศักราช 2558 โดยผู้มีอำนาจสั่งบรรจุทั้งสองฝ่ายได้ตกลงยินยอมในการโอนด้วยแล้ว

**28. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงแรงงาน)**

คณะรัฐมนตรีมีมติอนุมัติตามที่กระทรวงแรงงานเสนอแต่งตั้งข้าราชการให้ดำรงตำแหน่งประเภทบริหารระดับสูง กระทรวงแรงงาน จำนวน 4 ราย ได้แก่

1. ให้ **นายสุรเดช วลีอิทธิกุล** พ้นจากตำแหน่ง เลขาธิการ (นักบริหารสูง) สำนักงานประกันสังคม กระทรวงแรงงาน และแต่งตั้งให้ดำรงตำแหน่ง รองปลัดกระทรวง (นักบริหารสูง) สำนักงานปลัดกระทรวง กระทรวงแรงงาน

2. ให้ **นายอนันต์ชัย อุทัยพัฒนาชีพ** พ้นจากตำแหน่ง อธิบดี (นักบริหารสูง) กรมสวัสดิการและคุ้มครองแรงงาน กระทรวงแรงงาน และแต่งตั้งให้ดำรงตำแหน่ง เลขาธิการ (นักบริหารสูง) สำนักงานประกันสังคม กระทรวงแรงงาน

3. ให้ **นายวิวัฒน์ ตังหงส์** พ้นจากตำแหน่ง รองปลัดกระทรวง (นักบริหารสูง) สำนักงานปลัดกระทรวง กระทรวงแรงงาน และแต่งตั้งให้ดำรงตำแหน่ง อธิบดี (นักบริหารสูง) กรมสวัสดิการและคุ้มครองแรงงาน กระทรวงแรงงาน

4. ให้ **พันตำรวจตรีหญิง รมยง สุรกิจบรรหาร** พ้นจากตำแหน่ง ผู้ตรวจราชการกระทรวง (ผู้ตรวจราชการกระทรวงสูง) สำนักงานปลัดกระทรวง กระทรวงแรงงาน และแต่งตั้งให้ดำรงตำแหน่ง รองปลัดกระทรวง (นักบริหารสูง) สำนักงานปลัดกระทรวง กระทรวงแรงงาน

ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

........................